title: Pyeongchang, dei 15: 1000 meter sûnder Friezen

maintext:
Freed komme der opnij gjin Fryske sporters yn aksje op de Olympyske Spelen yn Súd-Koreä. Foar de 1000 meter reedriden by de manlju dogge Kjeld Nuis, Koen Verweij en Kai Verbij mei foar Nederlân.
11.00 oere: 1000 meter manlju
Kjeld Nuis komt freed yn de lêste rit fan de 1000 meter yn aksje. De olympysk kampioen op de 1500 meter sil dêr tsjin de Finske Mika Poutala ride. Yn de ien-nei-lêste rit komt Kai Verbij yn aksje. Hy is koppele oan de Kanadees Vincent de Haitre. Beide Nederlanners begjinne en einigje yn de binnenbaan.
Koen Verweij moat as sechstjinde oan de start ferskine. Hy rydt tsjin Havard Lorentzen, de Noor dy't yn in olympysk rekôr it goud ferovere op de 500 meter. Verweij begjint en einiget yn de bûtenbaan.
Sneon: Massastart
Op de lêste dei fan de Olympyske Winterspelen kinne wy noch ien kear genietsje fan it reedriden. Om 12 oere middeis stiet nammentlik de massastart foar de manlju op it programma, mei dêrby Sven Kramer. In oere earder moatte de froulju oan de start ferskine foar dyselde massastart. Hjir binne gjin Fryske riders by.
Foarsizzingen
Alle dagen docht in panel fan sportsjoernalisten in foarsizzing foar de medaljekânsen fan dy dei. Dat binne Johan Stobbe (Leeuwarder Courant), Koos Wieling (sjoernalist Omrop Fryslân), Lisette van der Geest (sjoernalist Algemeen Dagblad), Joris van den Berg (kommentator shorttrack NOS), Roelof de Vries (sjoernalist Omrop Fryslân) en Cees Juffermans (âld-shorttracker en analist NOS).
Johan Stobbe:
1. Kjeld Nuis (Nederlân)
2. Håvard Holmefjord Lorentzen (Noarwegen)
3. Cha Min-kyu (Súd-Koreä)
Koos Wieling:
1. Kjeld Nuis (Nederlân)
2. Håvard Holmefjord Lorentzen (Noarwegen)
3. Kai Verbij (Nederlân)
Lisette van der Geest
1. Kai Verbij (Nederlân)
2. Kjeld Nuis (Nederlân)
3. Shani Davis (Amearika)


title: IIswegesintrale warskôget: Gean net te betiid it iis op

maintext:
Gean takom wike net te betiid it iis op. Mei dy warskôging komt iismaster Sytse Kroes fan de Frysk IIsbûn en de iiswegesintrales. Neffens Kroes sjocht it der nije wike goed út wat de temperatuer oanbelanget. It is posityf dat de farwegen sneon tichtgean, mar dat betsjut net dat it iis oeral like fertroud is.
Kroes ropt elkenien op om nije wike de webside fan it iisbûn goed yn de gaten te hâlden. Der sil op in kaart oanjûn wurde wêr't minsken feilich it iis op kinne. Frijwilligers fan de iiswegesintrale sille it iis mjitte. Dy gegevens komme op de webside te stean.

fasttext_language: fy


title: Ferlies foar kuorballers LDODK by Blauw-Wit

maintext:
De kuorballers fan LDODK hawwe sneintemiddei de kompetysjewedstriid tsjin Blauw-Wit ferlern. Yn Amsterdam waard it 31-25 foar Blauw-Wit. De wedstriid tusken de nûmer trije (Blauw-Wit) en de nûmer fiif (LDODK) fan de kuorbal league gie lange tiid lykop. LDODK sloech healwei de earste helte in lyts gatsje en hâlde dy foarsprong fêst. Sadwaande waard der mei in 16-13 stân yn it foardiel fan LDODK rêst. Yn de twadde helte draaide Blauw-Wit de efterstân gau om yn foarsprong en hâlde dy oant de ein ta fêst.
De wedstriid wie mei it each op de play-offs wichtich foar beide ploegen. De top 4 pleatst him foar dy play-offs. Troch it ferlies bliuwt LDODK op it fiifde plak stean yn de kuorbal league, mei ien punt efterstân op nûmer fjouwer Fortuna út Delft. Der binne no noch trije wedstriden te gean yn de reguliere kompetysje.


title: Fryske dielnimmers oan de Spelen: Itzhak de Laat

maintext:
Oer in wike is it safier, de Olympyske Spelen yn Pyeongchang (Súd-Koreä). Fansels komme der ek in flink tal Friezen yn aksje by it reedriden en de shorttrack yn Gangneung. Mar wa binne dat, wat binne harren bêste prestaasjes by de Olympyske Spelen en wat binne de kânsen op in medalje?
Sportredakteuren Koos Wieling en Roelof de Vries dogge de kommende wike alle dagen in foarsizzing oer in Fryske Olympyske sporter. Earder hienen we al it oardiel fan Koos Wieling oer Sven Kramer en Bob de Vries en Roelof de Vries oer Suzanne Schulting. No it oardiel oer de kânsen fan Itzhak de Laat:
Namme: Itzhak de Laat
Wenplak: Aldskoat (komt fan Ljouwert)
Bertedei: 13-06-1994
Sport: shorttrack
Ofstannen: 1000 meter, 1500 meter en ôflossing
Olympyske resultaten: Ithzak makket syn debút op de Spelen
De kânsen fan Itzhak de Laat neffens sportferslachjouwer Roelof de Vries:
Ithzak de Laat heart net by de favoriten op de yndividuele ôfstannen, mar soe stiekem wol in heale finale helje kinne. En as hy dy hellet, kinne je mei wat gelok ek in finale helje. Itzhak helle op de 1500 meter al trije kear in B-finale by de wrâldbekers, wat oanjout dat hy der tichtby sit. De Laat is lyts en hat in goede ynhelaksje. Dêrmei is hy in spektakulêre shorttracker om nei te sjen. Mei de ôflossingsploech is hy njonken Sjinkie en Daan in fêste wearde yn de ploech. Hy waard al in kear wrâldkampioen mei de ploech. Kânsen op in medalje binne der absolút. Der binne lykwols fiif lânnen dy't ta de favoriten hearre: Sina, Kanada, Hongarije en Nederlân. Der is mar ien lân de grutste favoryt en dat is Súd-Koreä.
De Olympyske Spelen yn Pyeongchang begjinne op freed 9 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Amearika en Koreä keapje rjochten Redbad film

maintext: It histoaryske filmepos Redbad, dat foar in grut part yn Fryslân opnaam is, is al ferkocht oan in tal grutte lannen. De film oer de Fryske held, komt pas yn juny yn de bioskoop út, mar is no al ferkocht oan lannen lykas Amearika, Dútslân, Frankryk, Ingelân en Koreä, sa skriuwt de Telegraaf. "Het is uniek voor een Nederlandse film dat al zoveel landen de filmrechten aankopen op basis van het script en een montage van de ruwe beelden," sa seit produsint Klaas de Jong tsjin de krante. Yn de film is ek in grut tal Fryske figuranten te sjen. De haadrol fan Redbad wurdt spile troch Gijs Naber.


title: Sloop driget foar De Spiker yn Ternaard

maintext:
Slope: dat is it advys fan in ûnôfhinklike adviseur, dy't ûndersyk dien hat nei de takomst fan fersoargingshûs De Spiker yn Ternaard. Ofbrekke en nij bouwe is it meast duorsume senario, sa sei dizze saneamde ferkenner moandeitejûn yn in stiiffol doarpshûs yn Ternaard. Fersoargingshûs De Spiker moat fan eigener KwadrantGroep ticht. It kin net mear út, om it ferâldere gebou iepen te hâlden. Der sitte op dit stuit noch 21 bewenners.
Undernimmer Simmy de Vries kaam earder mei in plan om it gebou oan te passen en sa te behâlden. Dat hat in soad stipe krigen fan de befolking. It is ek ûndersocht, mar it plan soe net duorsum wêze. Sloop en nijbou hat neffens ferkenner Emme de Groot ek it measte draachflak, mar dêr like it by de gearkomste yn it doarpshûs net op.
It is no oan de gemeente, de eigener, de soarchfersekerder en in spesjaal oprjochte wurkgroep om te sjen hoe't se fierder wolle.


description: Jan de Roos en Gert Toornstra út Wolvegea binne sneontejûn keninklik ûnderskieden. Beide manlju binne beneamd ta lid in de Oarder fan Oranje-Nassau. Boarge

title: Lintsjes foar frijwilligers brânwacht Wolvegea


title: SC Hearrenfean makket flaters goed en spilet lyk tsjin PSV

maintext:
SC Hearrenfean hat sneontejûn op besite by PSV lyk spile tsjin de koprinner fan de earedifyzje. De ploech fan trainer Jurgen Streppel stie by it skoft noch mei 2-0 efter, mar in reade kaart foar PSV-oanfaller Hirving Lozano feroare alles. Nei in goede comeback fan Hearrenfean waard it yn it Philips Stadion úteinlik 2-2.
Hearrenfean begûn brutaal yn Eindhoven en pakte it inisjatyf. It earste skot kaam fan de foet fan Michel Vlap, mar dat wie in proai foar PSV-keeper Jeroen Zoet. Hearrenfean spile aardich, mar kaam wol op efterstân troch twa flaters achteryn. Balferlies fan âld-PSV-spiler Stijn Schaars stie oan de basis fan in hoekskop fan PSV. Ut dizze standertsituaasje kopte Santiago Arias nei in goed healoere de bal efter doelman Martin Hansen.
In lytse tsien minuten letter gie ferdigener Kik Pierie yn de fout. Lozano pakte de bal ôf, fûn Luuk de Jong en dy skeat de bal yn de krusing. PSV op roazen, mar seach yn de lêste minút fan de earste helte dat Lozano mei in reade kaart fan it fjild stjoerd waard. De topscorer fan de earedifyzje soe Lucas Woudenberg in tik jûn hawwe.
Tsjin tsien man
Yn de twadde helte makke SC Hearrenfean-oanfierder Schaars nei goed tsien minuten spyljen de oanslutingstreffer en mei in man mear gie Hearrenfean manmachtich op syk nei de lykmakker. Under oaren Henk Veerman wie dêr tichtby, mar Zoet koe syn ynset keare. De keeper fan PSV hie yn de slotfaze gjin antwurd op Reza Ghoochannejhad. Beide ploegen krigen dêrnei noch kânsen op in winnende goal, mar dy foel net.
PSV - SC Hearrenfean 2-2 (2-0). 34. Santiago Arias 1-0, 43. Luuk de Jong 2-0, 57. Stijn Schaars 2-1, 82. Reza Ghoochannejhad 2-2. Giele kaarten: Jorrit Hendrix (PSV), Stijn Schaars, Denzel Dumfries (SC Hearrenfean). Reade kaart: 45. Hirving Lozano (PSV).
Opstelling SC Hearrenfean: Hansen; Dumfries (82. Van Amersfoort), Høegh, Pierie (46. Veerman), Woudenberg (78. Rojas); Schaars, Thorsby, Vlap; Ødegaard, Ghoochannejhad, Zeneli.


title: Goud foar Wüst op Olympyske 1500 meter; Leenstra pakt brûns

maintext:
Ireen Wüst hat moandei by de Olympyske Spelen de gouden medalje pakt op de 1500 meter. Yn in tiid fan 1.54.35 wie Wüst yn Súd-Koreä de rapste. Marrit Leenstra pakte it brûns yn 1.55.26. Dêrtusken kaam de Japanske topfavoryt Miho Takagi mei 1.54.55. Lotte van Beek waard fjirde, se wie ien hûndertste stadiger as Leenstra. Heather Bergsma sakke op de lêste 400 meter figuerlik troch it iis. Bergsma waard yn 1.56.74 mar achtste.
It goud is foar Wüst
Foar Wüst wie it de fiifde gouden medalje en har tsiende earemetaal. Boppedat hat se no op de fjouwer Olympyske Spelen it goud wûn op in yndividuele ôfstân. Yn 2006 yn Turijn wûn Wüst de 3000 meter, yn 2010 yn Vancouver de 1500 meter, yn 2014 yn Sotsji wer de 3000 meter en no yn Gangneung foar de twadde kear de 1500 meter.
Leenstra pakt it brûns
Foar Leenstra wie it de earste yndividuele Olympyske medalje. Fjouwer jier waard Leenstra yn Sotsji fjirde op de 1500 meter. Se wûn doe goud mei de Nederlânske ploech op de efterfolging. Yn de lêste rit fochten Takagi en Bergsma om in poadiumplak. Takagi, de grutte favoryt út Japan, dy't dit seizoen fierwei it measte wûn, kaam net oan de tiid fan Wüst, mar wol oan de tiid fan Leenstra.
Bergsma ferlear in medalje op de lêste 400 meter. Van Beek, trainend en ridend by it gewest Fryslân, pakte fjouwer jier lyn it brûns. Doe wie Leenstra fjirde. No wie it krekt oarsom, mei in ferskil fan ien hûndertste.


title: "Achtkarspelen moat grut ûnderhâld tennisbanen sels betelje"

maintext:
As it oan it kolleezje fan B en W fan Achtkarspelen leit, nimt de gemeente tenei it grut ûnderhâld fan de tennisbanen foar syn rekken.
It is de bedoeling dat de gemeente per kompleks foar twa banen it grut ûnderhâld betellet. No betelje de ferienings it sels.
De gemeente soarget ek foar it grut ûnderhâld fan fuotbal- en kuorbalfjilden. Dat soe dêrom ek foar tennisbanen jilde moatte, fine boargemaster en wethâlders. De ried praat der mids maart oer.


title: Stikkene trein: langer ûnderweis fan Zwolle nei Ljouwert

maintext: Treinreizgers tusken Zwolle en Ljouwert moatte tiisdeitejûn rekken mei in langere reistiid. Der is in fersteuring yn de treintsjinst tusken Meppel en Stienwyk troch in stikkene trein. De steuring duorret nei ferwachting oant 22.00 oere.


title: Kollum: "Eigen bernefeestje earst"

maintext:
"De neifolgjende kollum is gjin yndianeferhaal. Dy is basearre op foarfallen yn ús maatskippij. It sil jim net ûntgien wêze, it bernefeestje yn Tivoli dat net trochgie. Linkse aktivisten hiene nammentlik beswier oantekene tsjin it rasistyske karakter fan it foarnommen cowboy- en yndianefeest. De stommens fan dat protest en de yntinsje dêrfan is sa grut dat ik amper wit wêr’t ik begjinne moat.
Lit ik út ein sette mei fêst te stellen dat it in ymportkwestje is. Net foar de earste kear giet it om wat dêr’t soms yn Amearika oer praten wurdt. Blykber falt it mei it rasisme yn Nederlân sa bot ta, dat der keunstmjittich saken út it bûtenlân wei ymportearre wurde moatte om oandacht te krijen. Want hoe’t je it ek besjogge: cowboys en yndianen ha noait in part fan ús kultuer west. Wy ha wol altyd kij hân, mar de minsken dy’t dêrby omrûnen neamden wy boeren. Of boerefeinten. Yndianen kenne wy hjir net: Friezen komme nei alle gedachten noch it tichtst yn ’e buert.
De reden fan it protest is, dat it ferklaaien as cowboy en yndiaan te ferlykjen wêze soe mei de Holocaust. Omdat cowboys ferantwurdlik wiene foar de genoside op de oarspronklike bewenners fan Amearika. Grutter kul moat noch betocht wurde. Neffens resinte ûndersiken skeaten cowboys amper, dy hiene it te drok mei de kij. Wat net sizze wol dat de yndianen net te lijen hân ha fan de blanken dy’t harren lân oerspielden. Dat ha se sels op ûnhuerige wize, oant op it punt fan útrûgjen. Op himsels is dat ien fan de grutte smetten op de minskheid.
Los fan it feit dat it hjir dus gjin boaiem hat, moat men jin de fraach stelle as men bern ferbiede moat om guon saken troch boartsjen te ferwurkjen. Hoe sit it bygelyks mei oarlochje boartsje, of ridderke, of dokterke? Kin dat lêste ek net mear om’t der in Mengele west hat? Moat it histoarysk foarstellingsfermogen fan bern eliminearre wurde? It oanfiterjen fan sokke net-besteande kwestjes is, behalve begrutlik en belachlik, ek gefaarlik. Omdat it almar fierder polarisearret. En segregaasje yn ’e hân wurket, it skieden fan befolkingsgroepen dy’t op harsels komme te stean en ynfloeden fan bûten keare.
Dat lêste komt ek út Amearika oerwaaien, en hjit ‘cultural appropriation’, oftewol kultureel taeigenjen. Soks hâldt yn dat elkenien allinne mar oan syn eigen kultuer dwaan mei. Eigen kultuer earst. Foarbyld: blanken meie gjin dreadlocks ha, gjin hiphop, rap, soul of blues meitsje. Omdat soks part fan de swarte kultuer is. Ien en oar betsjut ek dat donkere minsken gjin klassike muzyk, rock, metal of chansons meitsje meie, of yn de polonêze meirinne. It is iroanysk dat ultra-nasjonalisten net foarinoar krije wat de beropsboeroppers wol slagget.
En salang’t der weakdieren as de direkteur fan Tivoli binne dy’t foar sokke absurde protesten omlizzen gean, sil it allinne mar slimmer wurde. Wurdt der in groep minsken kweekt dy’t foar de rest fan harren libben groanysk kwetst en misledige wêze sille, en de maatskippij oant op de bonke ta ferdiele. En dat is net de rêchbonke. Want dy is der net mear."


title: Ferlies Harkemase Boys by koprinner Spakenburg

maintext:
Harkemase Boys hat sneontemiddei de tredde difyzjewedstriid tsjin koprinner Spakenburg ferlern mei 3-0. De Harkiten hâlden yn de earste helte goed stân tsjin Spakenburg, mar yn de twadde helte krigen se dochs noch trije doelpunten tsjin.
Harkemase Boys stiet nei it ferlies op it 12e plak yn de tredde difyzje, mar hat noch in oantal wedstriden tegoede.


title: Deputearre Steaten praat mei feehannelers oer ferhuzing

maintext:
It folsleine kolleezje fan Deputearre Steaten hat woansdeitejûn in besite brocht oan de feemerk yn Ljouwert. Yn july takom jier moat de merk in nij ûnderkommen sykje fanwegen de plannen foar it nije Cambuurstadion. "It kolleezje wol graach fan de feehannelers hearre hokker saken spylje en wat der krekt te rêden is", fertelt deputearre Johannes Kramer.
Foarsitter Andries Kingma fan de Stichting Veehandelcentrum Noord-Nederland is bliid mei it omtinken fan it kolleezje. "It is frij konkreet dat wy hjir yn july 2019 wei moatte. Dat wachtsje wy fansels net ta it lêste momint ôf, mar wy sjogge no al om ús hinne foar geskikte lokaasjes." It stribjen is om de lokaasje yn Ljouwert te hâlden. "Dat is al iuwenlang sa en wy fine it belangryk dat dat sa bliuwt", beslút Kingma.


title: Provinsjehûs yn Ljouwert alle moannen iepen foar publyk

maintext:
Yn it jier fan Kulturele Haadstêd wurdt it provinsjehûs yn Ljouwert in museum. Alle moannen, op de lêste freed en sneon fan de moanne, geane de doarren iepen foar it publyk. De keunstwurken dy't tentoansteld wurde, komme út de eigen kolleksje fan de provinsje Fryslân.
De provinsje hat hûnderten keunstwurken, ûnder oare út de tiid dat keunstners op kosten fan regionale oerheden oan it wurk wienen. Dy wurken lizze no noch yn de kelder fan it provinsjehûs. Op 30 maart is de kolleksje foar it earst te sjen.


title: "Harns fersakket noch gjin milimeter troch de sâltwinning"

maintext:
De boaiem ûnder Harns sakket troch sâltwinning minder as in milimeter. Undersiker Karin van Thienen-Visser fan TNO hat dat berekkene. Se is ien fan de eksperts dy't tiisdei op in ynformaasjejûn belangstellenden byprate oer de effekten fan de sâltwinning. Se ferwachtet in delgong fan 0,7 milimeter. Minder as in mychammel.
Frisia Sâlt wol op koarte termyn begjinne mei de winning fan sâlt út in put deun njonken de haven. Yn Harns bin se benaud dat de grûn dêrtroch bot sakket.
Neffens Karin van Thienen sitte der in soad ûnwissichheden yn har berekkeningen. Sa is net meinaam wat it mooglike effekt is fan de feroarjende grûnwetterstân.
Frisia wol better mjitplan
Lang net alle Harnzers ha fertrouwen yn de sâltwinning. Sa wol de stichting 'Oud Harlingen' it leafst in nul-mjitting dwaan litte. Dat kin letter helpe by it fêststellen fan de eventuele skea.
Direkteur Durk van Tuinen fan Frisia Sâlt tinkt dat de sâltwinning feilich kin. Om temjitte te kommen oan de beswieren fan de Harnzers wol hy in saakkundige in opdracht jaan om in noch better mjitplan op te stellen. Dan kinne je goed yn de gaten hâlde hoefolle oft de grûn echt sakket, seit er.


description: Grutte teloarstelling en grutte bliidskip fan 'e moarn. Op De Haule seagen syn doarpsgenoaten yn doarpshûs De Mande mei 100 man nei de race fan Bob de Vrie

title: FIDEO: De Haule en It Houtsje sjogge nei Bob en Sven


title: Snits Wyt Swart pakt trije wichtige punten yn haadklasse A

maintext:
Snits Wyt Swart hat snein yn de haadklasse A in wichtige oerwinning behelle op Jong Achilles '29. It waard 3-0 foar de Snitsers op it eigen fjild. De goals kamen op namme fan Wytze Veenstra (2 kear) en Jorn Wester. De wedstriid tusken Snits en Achilles wie in wiere degradaasjekreaker. Beide ploegen stean ûnderoan yn de haadklasse A.
De oare Fryske ynbring yn de haadklasse A, VV Hearrenfean, spile snein net. De wedstriid by Silvolde gie net troch.


title: Froulju SC Hearrenfean pakke trije punten yn Zwolle

maintext:
De froulju fan Sportklup Hearrenfean hawwe freedtejûn goede saken dien yn de earedifyzje. Se wûnen mei 2-1 by konkurrint PEC Zwolle.
PEC kaam al betiid op foarsprong troch in goal fan Babiche Roof en hâlde dy foarsprong fêst yn de earste helte. Hearrenfean begûn sterk oan de twadde helte en Tiny Hoekstra sette de Feansters binnen inkelde minuten mei twa doelpunten op in 2-1 foarsprong. Dy foarsprong waard dêrnei net mear út hannen jûn.
SC Hearrenfean stiet no op 21 punten út fjirtjin wedstriden. Se stean dêrmei op it tredde plak yn de earedifyzje. De top-5 pleatst him foar de kampioenspoule.
📝| Dit zijn de uitslagen van vanavond. Sc Heerenveen boekt een belangrijke overwinning op PEC Zwolle. #EredivisieVrouwen pic.twitter.com/KBcJvMfDOD — Eredivisie Vrouwen (@Eredivisievr) February 9, 2018


title: Twa bern út wetter helle yn Feanwâlden

maintext: Yn Feanwâlden binne twa bern út it wetter helle. Dat wie út in fiver oan it Feanhout. Nei alle gedachten wiene de bern oan it boartsjen by it iis. Neidat de bern út it wetter helle wiene, binne se neisjoen troch ambulânsepersoaniel. Hoe't se deroan ta binne, is noch net dúdlik. Foar de helpferliening waard ek de brânwacht oproppen. Dy hoegde úteinlik net yn aksje te kommen.


title: Janneke Brakels makket in cover fan 'De âlde boekebeam'

maintext:
Herman moest naar Brada, Blonde Alien en I saw the light binne in pear fan de bekendste nûmers út it repetoire fan Pigmeat. It Fryske folksduo bestie út Sytse Haima en Jan Seunnenga en stie bekend om harren strjitmuzikantestyl. Tsien jier lyn is Pigmeat der mei ophâlden, mar no is ien fan harren bekendste nûmers De âlde boekebeam yn in nij jaske set troch Janneke Brakels foar ús muzykrubryk.
Muzykrubryk
Yn de muzykrubryk fan Omrop Fryslân daget presintator en sjonger Raynaud Ritsma Fryske artysten út. Se krije as opdracht in ferske út de Fryske Top 100 te coverjen. In ferske dat fier fan harren eigen styl ôf stiet. Mei as doel: nije nûmers kreëarje en in oare blik op Fryske nûmers.
Alde boekebeam
De âlde boekebeam is skreaun yn 1997. Pigmeat wie mei in nije cd dwaande en Sytse woe dat it harren earste twatalige CD waard. "In miks fan Fryske en Nederlanske nûmers. Dêrom hat ik doe myn earste Fryske nûmer skreaun: de âlde boekebeam." It ferske giet oer prate mei beammen: En ik mar harkje nei de âlde boekebeam, fertel my in ferhaal wêr't ik plat foar gean. En ik mar harkje nei de âlde boekebeam, mar al wat hy fertelde, ik koe it net ferstean.
"De oanlieding wie eins hiel simpel. Prinses Irene wie yn dy tiid in soad yn it nijs oer har leauwe yn 'New Age', in astrologyske beweging. Sa skreau se ek it boek Dialoog met de natuur." Sytse fûn dat mar apart en fûn dat dêr wol wat Fryske nuchterheid oerhinne koe. It nûmer is troch de jierren oppikt en stiet no op nûmer 38 yn de Fryske top 100.
Sjoch foar alle covers fan de muzykrubryk op: omropfryslan.nl/muzykrubryk


title: Thúswedstriid SC Hearrenfean tsjin Willem II dei letter

maintext:
De wedstriid tusken SC Hearrenfean en Willem II, dy't foar freed 2 maart op it programma stie, is ferskood en wurdt in dei letter spile. Dat de ploech fan trainer Jurgen Streppel it no de sneon opnimt tsjin de Tricolores, hat te meitsjen mei de bekerprestaasjes fan de Brabanners.
Willem II skeakele tongersdeitejûn Roda JC út yn it bekertoernoai en nimt it yn de wike foar de útwedstriid tsjin Hearrenfean yn de Kuip op tsjin Feyenoord. Troch de ferskowing hawwe de Tilburgers no in dei langer rêst.
Hearrenfean - Willem II wurdt op sneon 3 maart spile en set om 20.45 oere útein.


title: Mooglik tiny houses yn Drachtster nijbouplan Vrijburgh

maintext:
De gemeente Smellingerlân sjocht nei it Drachtster nijbouplan Vrijburgh as lokaasje foar pleatsing fan saneamde tiny houses. Dat fertelt wethâlder Jos van de Horst nei oanlieding fan in kampanje fan Bouwend Nederland. Dizze belange-organisaasje foar bou- en ynfrabedriuwen stiet op it stuit mei in tiny house op it plein foar de Lawei om oandacht te freegjen foar lyts, duorsum en betelber wenjen.
Fanwege de riedsferkiezingen reizget Bouwend Nederland mei dit 'lytse húske' troch it lân om ynformaasje te jaan oan boargers en (kandidaat-)riedsleden. Smellingerlân hat neffens Van der Horst grif each foar dizze ûntwikkeling yn de bouwrâld, mar fynt wol dat de fraach fan ûnder op komme moat. As SP-listlûker soe Jos van der Horst it leafst sjen, dat der in eigen gemeentlike wenningkorporaasje komt, dy't dit soarte sinjalen út de merk oppikt en realisearret.


title: Kollum: "Bambiseks"

maintext:
"'Fifty Shades maakt vrouwen nieuwsgierig naar andere manieren van seks'. Dat berjocht kaam ik tsjin nei't de tredde Fifty Shades film twa wike lyn yn premjêre gie. Yn it artikel wurde ferskate eksperts frege oft de film ynfloed hat op ús seksleven. "Ja", seit Wendy van Mourik, eigener fan de eroatyske webshop De Paarse Keizerin. "We waren met zijn allen een beetje aan het verpreutsen. Fifty Shades heeft geholpen dat mensen meer uit hun seksleven halen."
No haw ik noch gjin inkele Fifty Shades film sjoen, mar by elk nij diel dat útkomt, wurde der massaal mear hânboeien, blyndoeken en swypkes yn Nederlân ferkocht. Nei de twadde film wie der sels in wiere run op de saneamde Ben Wa Balls, dy't froulju stikem kitelje. In hiel soad froulju seachst ynienen hast oer de dyk dûnsjen. Dus ast dy noch ôffregest wêrom't dy lilke buorfrou ynienen sa fleurich wie doe: Ben Wa Balls.
Mar wat my opfalt is dat yn it krante-artikel allinnich praat wurdt oer fróulju dy't nije saken ûntdekke op seksgebiet. Dúdlik witte mannen alles al oer seks. Oer bondaazje, Ben Wa Balls, squirten en wit ik wat al net mear. In bytsje man hat dat allegearre leard by biology. Dúdlik.
Kollega Ferdinand de Jong hie al ris in kollum oer wêrom't de Fryske namme Rimmer eins net mear kin. Rimmen is dus sa'n spesifike seksuele foarkar dêr't ik noch noait fan heard hie. Mar der binne noch folle mear, lykas felching en snowballing. Wa't witte wol wat it is; sels mar efkes opsykje.
Fansels ik hie wolris heard fan SM, mar dat wie mear omdat ik yn Aldegea Smellingerlân wenje. Dat koartsje wy ôf as Aldegea Sm. Ik wie noch net sa âld doe't in grutte neef my útlei dat dy ôfkoarting net allinnich stie foar Smellingerlân, mar ek foar sadomasogisme. Yn geuren en kleuren krige ik in útlis fan wat dat wie. Nea witten dat wy yn sa'n spannend doarp wennen.
Mar al dy oare saken; it is in 'ver van mijn bed-show'. En dat soarget somtiden foar in bytsje sjenante situaasjes. Sa stie ik alris by de McDonalds foar de kassa om myn bestelling te dwaan. Njonken patat en in hamburger bestelde ik ek in milkshake vanille. "Do bist ek wol in bytsje vanille, hè Nyn", lake ien fan myn freonen. Ik tocht dat er it oer myn blonde hier en myn roomkleurich hûdsje hie. Dus ik sei: "Ja klopt, ik bin écht vanille." Achter my hearde ik in groepke jonges gnizen. Gjin idee wêrom.
Oant my útlein waard dat vanille ek ien fan de seksuele foarkarren is dy't ik noch net koe. Vanille betsjut datst foaral hâldst fan softseks: knuffeljen en tútsjen yn plak fan yngewikkelde standsjes en motorisearre helpmiddels. Hmmm. Dat hie ik dus krekt de hiele toko meidield dêr yn de McDonalds.
Bambiseks neame se it ek wol. Dy film ha'k trouwens alris sjoen doe't ik in jier as sân wie. En ik wit noch hoe't ik janke moast doe't de mem fan Bambi deasketten waard. "Dêr learst allinnich mar fan", sei ús eigen mem doe. Tsja. Miskien moat ik toch ek mar nei dy nije Fifty Shades film om noch wat op te stekken. Sjen oft ik it dit kear wol drûch hâlde kin."


title: De Fryske Marren en Súdwest-Fryslân meie 2500 huzen bouwe

maintext:
Yn de gemeenten De Fryske Marren en Súdwest-Fryslân kinne de kommende acht jier 2500 nije huzen boud wurde. Dêr hat de provinsje ôfspraken oer makke mei beide gemeenten. Sy krije ekstra mooglikheden om te bouwen yn binnenstêden, omdat minsken dêr graach wenje wolle.
De gemeenten besjogge hoe't se ynspylje kinne op de fraach nei fleksibel wenjen. Hieltyd mear minsken sykje tydlik in bepaald hûs, bygelyks omdat se wachtsje op in folgjend keaphûs of omdat se in tydlike baan hawwe. Súdwest-Fryslân en De Fryske Marren sille ek mei lokale partijen besjen hoe't nije huzen dy't boud wurde, sa enerzjysunich mooglik wurde kinne.


title: Aggemabokaal foar frijwilligers Skipfeartmuseum

maintext: De Aggemabokaal is sneontemoarn troch karnavalsferiening De Oeletoeters yn Snits útrikt oan de frijwilligers fan it Frysk Skipfeartmuseum. De priis wurdt alle jierren útrikt oan minsken dy't it ôfrûne jier in positive bydrage levere hawwe oan de Snitser mienskip. Prins Wietze de Earste krige op it stedhûs ek de kaaien fan de stêd oerlange troch lokoboargemaster Stella van Gent. Tiisdei moatte de kaaien wer weromjûn wurde. Yn de tuskentiid wurdt it karnaval fierd yn de stêd dy't no foar eefkes Drabbelterp hjit.


title: FIDEO: Fryske Olympyske sporters werom yn Nederlân

maintext:
De measte Fryske sporters dy't yn Súd-Koreä yn aksje kamen, lânen moandei mei it fleantúch op Schiphol. Dêrnei waarden se huldige yn it Olympysk Stadion yn Amsterdam.
Goed befallen
De huldiging yn it Olympysk Stadion is Antoinette de Jong goed befallen. "Ik fûn it moai. It is Olympysk Stadion, mei in moai poadium, grut opsetten." De Jong wûn sulver op de brûns op de 3.000 meter en sulver op de ploege-efterfolging. "Ik bin der hiel bliid mei, hielendal om't myn âlders sa grutsk wienen. En oer fjouwer jier gean ik foar it goud."
"Dûbel gefoel"
"Ik fyn it fantastysk om sa thús te kommen", sei Sven Kramer. De winner fan de 5.000 meter yn Súd-Koreä hie in dûbel gefoel oerholden oan de Spelen: "Ik ha in fantastyske earste wike hân, dêrnei gie it wat minder. It is in bytsje dûbel."
Sin oan natueriiswedstriid
Jorrit Bergsma, dy't sulver wûn op de 10 kilometer, sjocht mei in goed gefoel werom. "Ik hie graach myn gouden medalje ferdigene, mar sulver wie it maksimaal helbere." En mei it winterwaar yn Nederlân sjocht er al út nei it reedriden op natueriis: "Se ha it al oer de earste natueriiswedstriid, dus dêr ha'k wol sin oan. Dat wachtsje we even ôf."
WK Sprint
Net alle Fryske sporters wienen moandei yn Amsterdam. Marrit Leenstra gie fan Súd-Koreä nei it Sineeske Changchun. Dêr docht se takom wykein mei oan de wrâldkampioenskippen sprint.


title: Grutte ferhuzingsoperaasje Skotske heechlanners

maintext:
Mei it frijlitten fan achttjin Skotske heechlanners yn it nije stikje natuer by de Sintrale As, komt dit natuergebiet flak by Feanwâlden yn in nije faze. It stik natuer fan sa'n 280 bunder waard oant no ta mei de hân meand, mar dat sil fan moandei ôf op in folle natuerlikere wize dien wurde. De heechlanners waarden moandeitemoarn ophelle út it Lauwersmargebiet. Dêr rinne sa'n 600, dus se koene wol in pear misse.
Fiif meiwurkers fan Steatsboskbehear hiene de taak krigen om de heechlanners te fangen. Lokkigernôch wiene de bisten net al te skruten, en duorre it net lang foar't se allegearre op de karre stiene. It like derop dat de bisten net folle muoite hiene mei alle drokte fan de ferhuzing.


title: Stichting Rijk voor Arm iepenet eigen gebou

maintext:
De Stichting Rijk voor Arm út Ljouwert hat tenei in eigen gebou op it Soldatedykje, njonken bowlingsintrum Grote Keizer. De stichting waard fiif jier lyn oprjochte om bern út earmere hûshâldingen in moaie jierdei mei kado's te besoargjen. En dat dogge se net allinnich yn Ljouwert, mar yn hiel Fryslân. Alle jierren meitsje se sa'n 350 oant 400 bern yn it jier bliid.
Simon de Jong, oprjochter, is wiis mei it gebou. "Dit is precies wat we nodig hadden." Hy hat de stichting yn it libben roppen om't er hearde dat guon bern har siik melden op har jierdei om't der gjin jild wie om te traktearjen op skoalle. "Elk kind moet zijn verjaardag kunnen vieren. We geven een doos met daarin alles wat nodig, van een cadeau, tot aan versiering en tractaties." It giet om bern tusken 4 en 12 jier. Nij is dat bern ek in feestje hâlde kinne yn it gebou fan de stichting. "We werken met verschillende thema's." De stichting krijt gjin subsydzje, mar hat wol in soad stipers en sponsors.
De offisjele iepening fan it eigen gebou stiet pland foar juny. Sneon hâlde se iepen dei fan 12.00 oant 16.00 oere. Yn it gebou is in ûntfangstromte en in opslach mei allerhanne guod foar in jierdeifeestje.


title: In echte Doutzen Kroes oan 'e muorre? It kin no!

maintext: Fotomodel Doutzen Kroes stipet mei in skilderij dat se sels makke hat it Wereld Natuur Fonds. Minsken kinne in kopy fan it skilderij keapje foar sân euro. En dêrmei meitsje se kâns op it orizjineel, dat Doutzen ek sinjearre hat. Op it skilderij stiet it âlderlik hûs fan Doutzen yn Eastermar. Se fûn dat in lokkich plak om grut te wurden. Se wol graach dat de wrâld in leefber plak is en bliuwt en wurket dêrom mei oan de aksje fan it Wereld Natuur Fonds.


title: Yngenieur Klok fan Paqell Balk nominearre foar priis

maintext:
Yngenieur Jan Klok fan it bedriuw Paqell yn Balk is nominearre foar de Prins Friso yngenieurspriis. De priis is bedoeld foar yngenieurs dy't har ûnderskiede yn ekspertize, ynnovearjend fermogen, maatskiplike impact en ûndernimmerskip. Jan Klok wurket ek by wetterynstitút Wetsus yn Ljouwert en hy is spesjalisearre yn it ûntsweveljen fan gas. Dat soarget foar minder skea foar it miljeu.
Njonken Klok binne noch twa yngenieurs nominearre. Se wurde beoardiele troch in faksjuery, mar it publyk kin ek stimme. In stim útbringe kin oant en mei 18 maart op de webside fan de organisaasje. De Prins Friso yngenieurspriis wurdt takom moanne útrikt. Prinses Beatrix en prinses Mabel binne dêr ek by oanwêzich.
Ynterview mei yngenieur Jan Klok:


title: Auto bedarret yn de berm op A32 by Wolvegea

maintext:
Op de A32 by Wolvegea is sneintemiddei in auto fan de wei rekke. De auto ried fanút It Hearrenfean yn de rjochting fan Steenwijk, doe't de twa ynsitters mei de auto yn de berm bedarren. Hoe't dat barre koe, is net dúdlik.
De twa binne ûndersocht troch ambulânsepersoaniel, mar wienen net ferwûne.


title: Aris kin krekt net stunte tsjin Den Bosch

maintext:
Nettsjinsteande in come-back yn de twadde helte, hawwe de basketballers fan Aris sneontejûn ferlern by Den Bosch. It waard 90-79 foar de thúsploech, nei de kwartstannen 22-14, 43-32, 67-62 en 90-79.
Aris kaam yn it earste kwart fuort efter mei 22-14 en Den Bosch behâlde dy marzje ek yn it twadde kwart, sadat der mei in 43-32 stân skoft hâlden waard. Yn it tredde kwart kaam Aris sterk werom oant 67-62 en 81-77, mar koe yn de slotfaze krekt net stunte tsjin Den Bosch, dat de wedstriid úteinlik mei 90-79 wûn.


title: Selstraf foar karateskop by Snitswike

maintext:
In 25-jierrige Ljouwerter moat twa wiken de finzenis yn om't er yn de Snitswike ferline jier in frou mishannele hat. De fertochte wie mei twa Ljouwerter froulju te stappen yn Snits, doe't ien fan harren stroffele yn de buert fan it NS-stasjon. In famke dat hjirom laitsje moast krige in saneamde 'bitch-klap': in klap mei de flakke hân yn it gesicht. Hjirnei hawwe de Ljouwerter froulju it slachtoffer skopt en slein. Doe't it twillingsuske fan it slachtoffer hearde wat der bard wie, woe se ferhaal helje. Tsjûgen sizze dat de man hjirop in oanrin naam, en it famke mei in karateskop tsjin de heup skopte.
De trije fertochten ûntkenne, ien fan de fertochte froulju hie sels oanjefte dien om't sy sei dat krekt sy mishannele wêze soe. Dizze oanjefte is net yn behanneling naam. De rjochter fynt dat de trije allegearre 100 oant 150 euro smertejild oan de suskes betelje moatte.


title: Ljouwert wol fêsthâlde oan ferskillende opheffingsnoarmen

maintext:
De gemeente Ljouwert hat tiisdei it advys oer opheffingsnoarmen yn it basisûnderwiis presintearre. De noarm foar in skoalle yn 'e stêd leit op 150 learlingen, wylst in plattelânssskoalle minimaal 41 learlingen hawwe moat.
Wethâlder Hilde Tjeerdema fan de gemeente fertelt dat der dêrneist ek noch in gemiddelde jildt foar skoalkoepels. As de skoallen dan gemiddeld boppe de opheffingsnoarm komme, kin de skoalle iepen bliuwe. Ek soenen skoallen foar in fúzje kieze kinne, om sa lytsere dependânsen iepenhâlde te kinnen.
Skoalkoepels PCBO en Proloog binne ek belutsen by de petearen. Dochs soe Proloogdirekteur Albert Helder leaver sjen dat de opheffingsnoarm op 92 learlingen komt foar alle skoallen. "It foarstel fan de gemeente is yn myn optyk skynsekerheid. Wy koerse leaver oan op fitalere skoallen yn de stêd en op it plattelân. Jo hawwe massa nedich om kwalitatyf goed ûnderwiis te leverjen."
It ryk sil him de kommende tiid bûge oer it foarstel.


title: Brûnzen Leenstra: "Sa bliid dat ik gjin fjirde wurden bin"

maintext:
Marrit Leenstra behelle moandei by de Olympyske Spelen yn Súd-Koreä brûns op de 1500 meter. De reedrydster út Wikel wie ien hûndertste fan in sekonde flugger as Lotte van Beek, dy't fjirde waard.
Efter winneres Ireen Wüst einige de Japanske Miho Takagi op it twadde plak, krekt foar Leenstra. Fan teloarstelling wie by Leenstra gjin sprake. "Ik bin gewoan sa bliid dat ik einlings op it poadium stean", seit se. "Einlings in yndividuele medalje. It is gjin goud, dat wie úteinlik it doel, mar ik bin sa bliid dat ik op it poadium stean, brûns ha en gjin fjirde wurden bin."
"Ik ha noch nea safolle traind as de lêste ôfrune twa jier", seit Leenstra. "Ik woe hjir goed wêze en no stean ik op it poadium."


title: Ljouwerter F-16's begeliede tastel mei Olympyske sporters

maintext:
Twa F-16's fan de fleanbasis Ljouwert begeliede moandeitemiddei it tastel mei olympyske sporters. Dat is ûnderweis fan Seoel nei Schiphol. De F-16's hawwe it tastel oppikt boppe de Nederlânske grins. Dêrnei makken de trije fleantugen in rûntsje boppe Noard-Fryslân, mooglik omdat sa'n soad Fryske sporters suksesfol wienen yn Súd-Koreä. It liket wol oft se in 400-meterbaan yn de loft makke ha.
Nei oankomst op Schiphol gean de sporters troch nei it Olympysk Stadion yn Amsterdam. Dêr wurde se oan it begjin fan de jûn huldige. Yn twa paviljoens, paviljoen Ireen en paviljoen Sven, binne famyljeleden fan de sporters oanwêzich.


title: Reedriders troch it iis sakke op Nannewiid

maintext:
Op it Nannewiid by Aldehaske binne ferskate reedriders troch it iis sakke. Ien gie dertroch en dy koe der net mear út komme. In oare rider woe helpe, mar dy sakke ek troch it iis. Tegearre slaggen se der wol yn op de wâl te kommen. Neffens de berjochten binne op it Nannewiid mear minsken troch it iis sakke. Der wurdt in soad riden op it ûndjippe wetter, al is it iis net betrouber fanwege wekken en sniebuien.
Ek op de Rypstjerksterpolder binne minsken troch it iis sakke.


title: 5 tips om de kjeld te oerlibjen

maintext:
Soest hast tinke datst hielendal de provinsje net út hoechst om de kjeld op te sykjen. De temperatueren lizze nachts yn Fryslân al dagenlang ûnder de nul, mar oft dat no net kâld genôch is en je wolle absolút op wintersport, wat binne dan dé tips om dy kjeld te oerlibjen? Dizze tips kinst trouwens ek brûke wannear'tst yn de provinsje bliuwst.
Termoguod oan
As it spultsje mar lekker waarm is! Je dogge mei dit soart waar dochs gjin koarte broek oan, dus in langere, tsjokkere, waarmere ûnderbroek kin dan prima oan. Dêrneist is neat minder as kâlde teannen. Dus dan mar efkes wat minder hip derby rinne yn ruil foar wat waarmte.
Antyfries
Dit is fansels wat dreech as Fries, mar ja, it is dochs wol nedich. Mei dit soarte fan temperatueren befriest dan echt alles, dus dan mar it sekere foar it ûnsekere.
Reitsje net fan 'e kaart
In soad minsken geane op itselde momint op fakânsje en dat wol wolris foar in soad drokte soargje. Hâld de rûte goed yn de gaten en brûk Google Maps sadatst de files út de wei gean kinst. Nim ek sniekettingen mei, want je wolle net fan 'e berch ôfglydzje.
In fretkuorke
Mocht it no sa wêze datst maleur mei de auto hast of yn de file stiest, dan moatst wol goed ite. Nim dus altyd efkes wat ekstra te iten en drinken mei. In bearenburchje om derfoar te soargjen datst waarm bliuwst bygelyks. Nim kofje wannear'tst ride moast, want ride mei drank op mei net.
Bliuw thús
Wêrom net? It is hjir dochs ek hartstikke kâld? Of lekker it kacheltsje oan en gewoan neat dwaan. Dat hat in minske op syn tiid wol fertsjinne.


title: "Undersykje oft ferkearde registraasje melkkij fraude is"

maintext:
Dik twatûzen Nederlânske boerebedriuwen binne op slot set omdat se fertocht wurde fan fraude mei de registraasje fan melkkij. Boeren skriuwe dan meardere kealtsjes ta oan ien ko. Dy hat dan in mearling krigen. It foardiel: se steane te boek as rier. Dat is in ko dy't noch net kealle hat. En dan meie je mear melkkij hâlde as tastien.
Heechlearaar plattelânsûntwikkeling Dirk Strijker fan de Ryksuniversiteit Grins fynt dat ûndersocht wurde moat oft it echt wol om fraude giet. Hy kin him goed foarstelle dat boeren it net mei sin dien, mar dat der per ûngelok wat misgien is. De bedriuwen dy't op slot set binne, meie gjin fee oan- of ôffiere.
It ministerje fan lânbou slút net út dat der noch mear bedriuwen blokkeard wurde. Minister Carola Schouten seit dat dizze saak skea docht oan de sektor: "Het is onacceptabel dat de fraude plaatsvindt. Er zijn ook bedrijven die het goed doen, die zijn hier ook de dupe van."


title: Ko Hermien fongen en moandei nei Frysk kowerêsthûs brocht

maintext:
Ko Hermien is sneintejûn fongen. It bist ûntsnapte hast twa moannen lyn op wei nei in slachthûs en ferstoppe har yn in bosk yn Oerisel. Se wurdt moandei nei it kowerêsthûs yn Sânhuzen brocht.
Lanlik ûntstie der opskuor oer Hermien. Guon minsken woene de ko fan de slacht rêde. De Partij van de Dieren sette dêrnei mei súkses in crowdfundingsaksje op tou om har nei it Fryske kowerêsthûs te krijen. De eigener fan Hermien hat dermei ynstimd dat syn bist nei Fryslân ferhuzet.


title: Leech wetter: minder boaten nei en fan It Amelân

maintext:
Rederij Wagenborg skrast tiisdei en woansdei fjouwer boatoertochten fan en nei It Amelân. Reden is de foarseine leechwetterstân. De boaten kinne dêrtroch de havens fan Nes en Holwert net goed berikke. Reizgers moatte dêrom rekken hâlde mei fertragingen. Wol wurdt der sawol tiisdeitejûn as woansdeitejûn in ekstra boat ynset om de oerlêst te beheinen.
Op woansdei farre de boaten fan 13.00 en 15.00 oere fan It Amelân net. De oanslutende boaten fan 14.00 en 16.00 oere fan Holwert falle dêrtroch ek út. De jûns om 21.00 oere fart der in ekstra boat fan It Amelân en om 22.00 fan Holwert.
Op tongersdei farre de boaten fan 15.00 en 17.00 oere fan It Amelân net en dy fan 16.00 en 18.00 oere fan Holwert ek net. Om 18:00 oere fart der in ekstra boat fan It Amelân en om 19.00 oere fan Holwert.
Wettertaksys farre fanwegen de iisgong net fan moandei 26 jannewaris oant en mei snein 4 maart tusken It Amelân en Holwert en tusken Skiermûntseach en Lauwerseach. De rappe boat falt ek út. Ferfierder Arriva is op de hichte fan de útfal.


title: KNMI ferwachtet snie; freed koade giel

maintext: It KNMI jout foar it hiele lân koade giel ôf foar freed. Foar Fryslân jildt dat tusken tsien oere moarns en acht oere jûns. Oarsaak is de ferwachte sniefal. It KNMI tinkt dat der yn ús provinsje sa'n ien oant trije sentimeter snie falle sil. Ek yn de rest fan Nederlân wurdt freed snie ferwachte.


title: Doarpskafee Wergea iepenet nei healjier doarren wer

maintext:
Kafee 's Lands Welvaren is wer iepen en dêrmei hat Wergea it doarpskafee wer werom. Ofrûne simmer wie it kafee fallyt gien, neidat it kafee de rekken fan muzykrjochte-organisaasje Buma/Stemra net betelje koe.
It kafee stiet no ûnder lieding fan alve manlju. Arjen Wielenga is dêr ien fan. Hy hat der alle betrouwen yn dat it kafee rendabel wurde sil. "It is in moaie, nije kâns en yn it doarp is der in protte draachflak."
Sneontemiddei wie de offisjele weriepening fan it kafee mei Lutz Jacobi en Hans Wiegel. Neffens Jacobi, ynwenster fan Wergea, is it wichtich dat it kafee wer iepen is. "Foar in protte Wergeasters is it kafee in plak mei emoasje. Dêrby is it wichtich foar it ferieningslibben, lykas it darten en biljerten."


title: Melkfeehâlders begjinne petysje tsjin it ministearje

maintext:
Dupearre melkfeehâlders binne in petysje tsjin de oerheid begûn. Se fine dat se kriminalisearre wurde en dat guon bedriuwen ûnterjochte blokkearre binne op fertinking fan fraude.
Minister Carola Schouten fan Lânbou liet 2100 bedriuwen blokkearje fanwege fraude mei de registraasje fan jongfee. Dat is neffens de boeren net terjochte. Sy easkje dat alle bedriuwen dy't neat mei de fraude te krijen hawwe mei faasje wer frijjûn wurde. Se sizze ek dat se grutte imagoskea hawwe troch de hannelwize fan it ministearje. De petysje is yn in dei tiid al hast 2000 kear tekene.


title: Jonge diabetespasjinten komme byinoar op ynfojûn yn MCL

maintext:
In lytse hûndert jonge diabetespasjinten kamen woansdeitejûn byinoar yn sikehûs MCL yn Ljouwert om te praten oer wat de sykte foar harren betsjut. De gearkomste wie opset troch it berne-diabetes-team fan Diafrys. Dat is in gearwurkingsferbân tusken de Fryske sikehuzen.
De jûn wie benammen bedoeld foar bern mei diabetes tusken de 12 en de 18 jier en harren âlden. Doel wie te learen faninoars ûnderfiningen. Der wie ek in dokumintêre te sjen dy't makke is troch de stichting Kinderdiabetes.


title: Tresoar wol tinksportsintrum oprjochtsje

maintext:
Tresoar wol de kommende jierren mear omtinken jaan oan skaken, bridge, Go en damjen. Se hawwe dêrfoar in spesjaal tinksportsintrum oprjochte. It tinksportsintrum moat ûnder oare befoarderje, dat der mear wittenskiplik ûndersyk dien wurdt nei de tinksporten. Ek moatte sa de boeken dy't der oer skreaun binne better ûnder de oandacht komme. Tresoar wol boppedat besykje om yn 2020 in grut ynternasjonaal tinksportevenemint te hâlden.
Tresoar hat op it stuit al in frij grutte kolleksje op it mêd fan de fjouwer wichtichste tinksporten, mar is fan doel dy de kommende jierren út te wreidzjen.


title: PvdA Fryslân wol oplossing foar djoere treinabonneminten

maintext:
Noch foar de simmer moat der in oplossing komme foar it treinprobleem yn de regio Starum. Dat wol de provinsjale fraksje fan de PvdA. Neffens de partij binne der op dit stuit gjin betelbere treinabonneminten foar de 400 learlingen út de omjouwing fan Starum, dy't op advys nei skoalle gean yn Snits en Boalsert. In treinabonnemint kin oprinne oant sa'n 2.000 euro op jierbasis. In busabonnemint mei koarting kostet jierliks sa'n 1.000 euro. De reistiid mei de bus is lykwols trije oant fjouwer oeren op in dei, wylst de trein der mar 45 minuten oer docht.
De PvdA-fraksje kriget stipe fan wethâlder Stella van Gent fan de gemeente Súdwest-Fryslân. "Wij willen de leefbaarheid ook in de minst ontsloten gebieden behouden. Een goede toegang tot betaalbaar openbaar vervoer is daarbij, zeker voor scholieren, noodzakelijk."


title: Rjochter leit straf op foar mishanneling buorman mei koefoet

maintext:
In man út Wolvegea hat in wurkstraf fan 120 oeren krigen, omdat er syn buorman mei in koefoet mishannele hat. De twa hiene al lang in skeel oer it sket tusken harren tunen. Dat rûn út op in konfrontaasje wêrby't it slachtoffer de fertochte in triuw joech. Dêrop waard de fertochte sa lilk dat er de koefoet pakte en dêrmei úthelle.
Njonken de wurkstraf krige de man út Wolvegea in selstraf ûnder betingst fan twa moanne. En hy moat syn buorman goed 5500 euro oan smertejild en skeafergoeding betelje.


title: FIDEO: Bob de Vries werom op syn pleats yn De Haule

maintext: Snein, dan is de lêste dei fan de Olympyske Spelen yn Súd-Koreä. Foar dy tiid binne der noch wat omballingen dêr't de measte sporters by binne. Se fiere noch in feestje en wurde fan ynterview nei ynterview sleept. Mar guon sporters binne al werom. Ien fan harren kaam sels nei in wike al werom. Bob de Vries einige as 15e op de fiif kilometer yn in tiid fan 6.22.27. Teloarsteld oer syn fiif kilometer wêryn't hy in tiid delsette dy't folle stadiger wie as de tiid wêrmei't er him op syn 33e, as debutant, pleatste foar Pyeongchang. De Vries is werom op syn pleats yn De Haule en wy seagen by him.


title: Eastermarders mei útkearing moatte bewize dat se neat wûn ha

maintext:
Eastermarders mei in útkearing moatte bewize dat se gjin priis wûn ha yn de Postcode Loterij. Slagget dat net, dan wurde se koarte op har útkearing. Dat stiet yn in brief fan de gemeente Tytsjerksteradiel oan de 25 ynwenners mei in útkearing.
Neffens de gemeente giet it om in reguliere kontrôle. It winnen fan in priis wurdt sjoen as fermogen. As je dan in bystânsútkearing ha, of bygelyks oanfoljende útkearings, dan kin it dêr gefolgen foar ha.
De toan fan de brief is lykwols folslein ferkeard fallen. Sa moatte de minsken mei in útkearing foar 7 febrewaris bewize dat se neat wûn ha. Wethâlder Ellen Bruins Slot erkent dat de toan fan de brief oars kind hie. Se seit ta dat mei alle minsken yn Eastermar persoanlik kontakt opnaam wurdt om de saak út te praten.


title: FIDEO: Melkfeeboeren lilk oer 'heksejacht' fanwege fraude

maintext: Melkfeeboeren binne lilk. Se fine dat der in heksejacht plak fynt tsjin harren fanwege fraude mei registraasje fan keallen en kij. Dy is lang sa grut net as foarsteld wurdt troch de oerheid, sizze se. Belange-organisaasjes stypje de boeren mei in brief.


title: Mûne Windlust yn Boerum krijt nije roeden

maintext:
It wer yn gebrûk nimmen fan de mûne Windlust yn Boerum komt woansdei in flinke stap tichterby. Dan krijt de mûne nije roeden, dy't gjin gefaar mear opleverje. De mûne yn Boerum brânde yn april 2012 hielendal ôf. De mûne waard hielendal opnij wer opboud en koe yn septimber 2014 wer yn gebrûk nommen wurde. Mar in jier lyn moast de mûne dochs wer stilsetten wurde.
Problemen
De Rykstsjinst foar Kultureel Erfguod (RCE) hie konstatearre dat der mooglik problemen wiene mei bepaalde typen roeden, dy't tapast binne by 47 Nederlânske mûnen. Ek de mûne fan Boerum hie fan dy 'dielbere roeden'. Yn oerlis mei de mûnders hat de eigener fan de mûne besletten om de roeden hielendal te ferfangen.
Woansdei om healwei achten komt de kraan, om healwei njoggenen hinne komt de frachtwein mei de roeden. De tagong nei de mûne is mar smel. Dêrom wurde de roeden lost op de Herestraat en dan ien foar ien nei de mûne brocht. In spesjalisearre bedriuw sil de roeden dêrnei op de mûne sette.


title: Stroetinga wint maraton; Van der Molen fiifde by froulju

maintext:
Op de Ireen Wüst IIsbaan yn Tilburg kaam Arjan Stroetinga sneontejûn as earste oer de streek yn de fyftjinde maratonwedstriid fan it seizoen. De reedrider út Wynjewâld wie ûnder oaren te sterk foar nûmer twa en klassemintslieder Sjoerd den Hertog en Simon Schouten, dy't tredde waard.
Crispijn Ariëns fan Wolvegea waard fjirde. Bob de Vries, dy't ferline wike noch de 5000 meter op de Olympyske Spelen yn Súd-Koreä ried, kaam yn Tilburg as sechsde oer de finish.
By de froulju waard Lisa van der Geest earste. Boppedat wûn sy dêrmei ek it klassemint. Jessica Merkens waard yn Tilburg twadde en Imke Vormeer tredde. Jade van der Molen fan It Hearrenfean foel krekt bûten it poadium en waard fiifde.


title: Stichting wol betingsten stelle oan sâltwinning yn Harns

maintext:
De sâltwinning by Harns soe in lanlike pilot wurde moatte as it giet om feilichheidsmaatregels te monitoren. Dat fynt de Stichting Bescherming Historisch Harlingen.
It bedriuw Frisia Zout wol 32 miljoen ton sâlt ûnder de grûn wei helje oant 2052. De stichting stelt dat no it momint is om betingsten te stellen oan de sâltwinning. Se wolle foarôf oan boarrings garânsjes oer it foarkommen fan skea en dúdlikens oer skeafergoedings.
De stichting is benaud foar mear skea fan de winning as ferwachte. De histoaryske binnenstêd fan Harns is dêryn in kwetsber gebiet. De stichting wol dat minister Wiebes in pakket feiligheidsmaatregels oan de winningsgunning taheakket. It soe neffens de stichting in posityf sinjaal wêze nei de mienskip.


title: SC Hearrenfean ûnderút tsjin PEC Zwolle

maintext:
SC Hearrenfean hat mei 3-2 ferlern yn de útwedstriid tsjin PEC Zwolle. De thúsploech begûn sterk oan de wedstriid. Se krigen kâns op kâns en nei 23 minuten makke Wouter Marinus de 1-0 foar PEC Zwolle. Noch gjin fiif minuten letter skoarde Younes Namli de 2-0. Beide manlju spilen earder foar SC Hearrenfean.
Yn de twadde helte kaam SC Hearrenfean better yn de wedstriid. Nei 69 minuten makke Denzel Dumfries de 2-1. It antwurd fan PEC kaam koart dêrnei: Mustafa Saymak sette de 3-1 op it skoareboerd. Yn de 80e minút kaam Hearrenfean opnij werom yn de wedstriid. Reza Ghoochannejhad makke de 3-2 op oanjaan fan Denzel Dumfries. SC Hearrenfean jage noch op de lykmakker, mar PEC Zwolle koe maklik stânhâlde.
Nei dit ferlies stiet Hearrenfean op it achtste plak mei 30 punten út 21 wedstriden.


title: Der wurde wer huzen boud yn Marsum: "Dy binne samar fuort"

maintext:
Yn Marsum wurde twa nije huzen boud. Dat lykje der net in soad, mar foar it doarp ûnder de reek fan Ljouwert is it in unikum. Sûnt 1984 mocht der yn Marsum net mear boud wurde fanwege de lûdsône rûnom de fleanbasis fan Ljouwert.
No't der yn Marsum nei 34 jier wer boud wurde mei, is der belangstelling genôch. "Dy twa huzen binne samar fuort", fertelt Geert Verf fan doarpsbelang Marsum. It doarp is bliid mei de nije wenten. Foar elke hierwente dy't frijkomt, komme wol 25 meldingen binnen, dus der is fraach genôch.
De bou mat noch úteinsette. Allinne it grûnwurk is dien. De wenningen moatte boud wurde mei ekstra akoestyske maatregels. Alle huzen yn Marsum binne op dy manier oanpakt, mar dat wie noch op kosten fan it Ryk. Dizze ekstra kosten binne no foar wenningbouferiening Wonen Noordwest Friesland. De feriening berekkenet de kosten net troch oan de hierders.


title: Untfierde poppe Hannah yn goede sûnens fûn

maintext:
De baby dy't moandeitemoarn yn it Brabânske Eersel ûntfierd waard troch har âlden, is moandeitejûn op in Dútsk fakânskepark fûn. Se is yn goede sûnens.
Hannah Simons is seis moanne âld en waard moandeitemoarn troch har âlden mei geweld út de hannen fan in fersoarger weinaam. Dêrnei naaiden se út. De plysje joech foar hiel Nederlân in Amber Alert út om minsken te freegjen te helpen by it sykjen. Immen yn Dútslân hie de auto fan de âlden sjoen en joech in tip oan de plysje.


title: Kramer oer syn rekôr: "Ik bin der fansels tige grutsk op!"

maintext:
In unike prestaasje fan Sven Kramer yn Súd-Koreä. Yn in tiid fan 6.09.76 pakte er foar de tredde kear op rige in gouden plak op de 5000 meter op de Olympyske Spelen. In rekôr dat sels foar de mearfâldige medaljewinner yndrukwekkend is. "Ik soe stean te ligen as ik sizze soe dat it my neat docht," sa fertelt Kramer. "Ik bin der fansels tige grutsk op!"
"Ik wist it gewoan"
Kramer ried tsjin de Dútser Patrick Beckert in stabile race. En dat hat neffens Kramer ek syn kracht west yn dizze rit. "Ik hie it foardiel dat ik yn ien fan de lêste ritten siet. Ik wist gewoan: 29.3 is genôch."
Yn it begjin like it der noch eefkes op dat Sven in behoarlik efterstân oprinne soe op syn konkurrinten Ted-Jan Bloemen en Sverre Lunde Pedersen. Mar dizze stadigere start wie ynkalkulearre."Ik jou ta op de 28'ers fan harren, mar se rieden oan de ein fan harren rit 30'ers."
Alles jaan
Nettsjinsteande de grutte oermacht, wie ek dizze race in hiele opjefte foar de achtfâldige medaljewinner op de Olympyske Spelen. "Op dit nivo moatte jo foar alles ûnder de 6.16 in protte jaan."


title: Kitesurfklup: "Oerheid moat fokus yn wettersport ferlizze"

maintext:
De oerheid soe der goed oan dwaan de fokus yn de wettersport te ferlizzen. Dat fynt alteast Kite Club Friesland. De kitesurfklup is mei in grutte stand fertsjintwurdige op wettersportbeurs Boot Holland yn Ljouwert. De fergrizing fan it wettersportpublyk wurdt rûnom sjoen as in punt fan soarch foar de takomst fan wettersport yn de provinsje.
Neffens Kite Club Friesland kin jongerein maklik entûsjast makke wurde, wannear't gemeenten en provinsje ynvestearje yn foarsjenningen foar (kite)surfers en suppers. Tink dêrby oan moderne akkommodaasjes dêr't je je omklaaie kinne, dêr't goede sanitêre foarsjenningen binne en in kantine.
"Je merkt dat jongeren die helemaal niet in de watersport zijn opgegroeid, door kitesurfen zomaar echte watersporters worden", seit in lid fan Kite Club Friesland. "Overheden zouden zich minder op de Duitse miljonairs moeten richten en meer op sportieve jongeren."
Boot Holland is noch oant en mei woansdei 18.00 oere iepen yn WTC Expo.


title: Oanjefte tsjin kastebouwer Röllfink om fraude

maintext:
Tsjin kastebouwer Röllfink yn Harns en Grins is oanjefte dien fan fraude en oplichting. Dat meldt it telefyzjeprogramma Kassa sneontejûn. Klachten oer flinke oanbetellingen op ynbou-kasten dy't nea levere wurde, binne de oanlieding. CBW-erkend, it garânsjefûns fan de wenbrânsj, hat Röllfink Ambachtelijke Interieurspecialisten út Harns en Grins, royearre as lid.
Klachten
Oer Röllfink wiene de lêste tiid klachten, ûnder oare op Google Reviews. Ek Klachtenkompas krige as ûnderdiel fan de Consumentenbond klachten oer it bedriuw. Fierder melden dupearre klanten har by Kassa en by CBW-erkend. Sy hiene soms wol 2.100 euro oanbetelle op lúkse ynbou-kasten, mar de levering waard hieltyd útsteld. As der dan útlevere waard, wie it faak in ferkearde kast fan folle mindere kwaliteit en misten der ûnderdielen.
Betelachterstân
It bedriuw fan de Harnzer ûndernimmer Nol Roelevink hie by CBW-erkend in betelachterstân. Ut it garânsjefûns krije klanten de skea fergoede as se in oanbetelling dien ha by in ûndernimming dy't fallyt giet. Röllfink is april ferline jier oprjochte en dêrnei talitten ta CBW-erkend, mar it bedriuw hat nea jild stoarten yn it fûns.
CBW-erkend hat in meldpunt yn it libben roppen om nei te gean hoefolle klanten der krekt dupearre binne. It garânsjefûns ûndersiket hoe't Röllfink by de oanmelding troch de screening kaam is.


title: Follybalsters VC Snits behelje benaude oerwinning op Alterno

maintext:
De follybalsters fan VC Snits hawwe sneontejûn yn in oantreklike wedstriid in oerwinning behelle op Alterno út Apeldoorn. De nûmer twa fan de earedifyzje wûn mei 3-2, nei de setstannen 25-19, 26-24, 21-25, 23-25 en 15-7.
Yn de iepeningsset giene beide ploegen lykop oant 12-12, dêrnei naam Snits ôfstân en wûn mei 25-19. Ek yn de twadde set naam Snits al gau in foarsprong. Alterno kaam werom, mar nei in spannende slotfaze helle Snits de set dochs binnen mei 26-24.
Yn de tredde set rûn Snits hieltyd achter de feiten oan en ferlear mei 25-21. Ek yn de fjirde set naam Alterno al betiid in foarsprong. Snits makke yn de slotfaze in enoarme come-back, mar de set gie dochs nei Alterno yn 25-23. Yn de fiifde en lêste set wie it Snits dat betiid op foarsprong kaam en dy útboude. Dizze golden set waard úteinlik wûn mei 15-7.


title: Koade giel fanwege glêdens yn Waadgebiet en by de kust

maintext:
It KNMI hat koade giel ôfjûn fanwege glêdens op ferskate plakken yn de provinsje. Yn it Waadgebiet kin it glêd wurde troch de snie. De snie kin ek foar glêdens soarge op oare plakken yn Fryslân, benammen by de kust.
De warskôging jildt fan moandei 18.00 oere oant tiisdei 12.00 oere.


title: 'Keapsnein gjin brekpunt foar ChristenUnie Smellingerlân'

maintext:
De ChristenUnie yn Smellingerlân sil fan de keapsnein gjin brekpunt meitsje yn de kommende koälysje-ûnderhannelingen. Dat falt op te meitsjen út de wurden fan listlûker Pieter van der Zwan, moandeitejûn yn It Polytburo. Syn partij wie altyd fûleindich tsjinstanner fan de keapsnein. Dat is de partij neffens it ferkiezingsprogramma noch altyd, mar fan in brekpunt wol Van der Zwan net sprekke.
De ChristenUnie hat de gearwurking mei nijkommer SGP socht, mar dy partij hat dat fan 'e hân wiisd. Algemien wurdt ferwachte dat it meidwaan fan beide partijen oan de gemeenteriedsferkiezingen de ChristenUnie stimmen kostje sil.


description: De beloften fan Jong Hearrefean hawwe moandeitejûn mei 5-0 wûn fan Jong Feyenoord. De doelpunten wienen fan Ivan Rako, Emil Frederiksen, John Iredale, opni

title: Jong Hearrenfean set Feyenoord op achterstân


title: Al 70 jier lid fan itselde koar

maintext:
Yn Aldegea (Smellingerlân) is tongersdeitejûn wol wat bysûnders bard. Dat it koar De Lofstem 90 jier bestiet, is noch oant dêr oan ta, mar wat it wol bysûnder makket is dat ien fan de leden al 70 jier lang lid is.
Griet van der Iest is op har 16e begûn en sjongt op har 86e noch hieltiten by De Lofstem. It tal leden hat wolris heger west en guon binne al wat âlder, mar it koar bestiet noch en sy hawwe wille mei elkoar.
Sa lang't it kin, bliuwt Van der Iest dêr sjongen. As famke wie it mear in útsje, mar no nei in hiel libben, hawwe de lieten mear en mear betsjutting krigen. It jubileum waard tongersdei fierd mei in stikje oranjekoeke.


title: Pyeongchang, dei 13: Finaledei beide ploege-achterfolgingen

maintext:
It is de finaledei fan de ploege-achterfolging, sawol fan de manlju as de froulju. Op dizze dei ride de trijetallen yn de heale finale yn in knock-out systeem. De winner pleatst him foar de finale.
13.00: ploege-achterfolging froulju
De frouljusploech hat him mei trije Friezinnen as earste pleatst op de achterfolging. Ireen Wüst, Marrit Leenstra en Antoinette de Jong setten mei in 2.55.16 in nij Olympysk rekôr. Heather Bergsma pleatste har mei de Amerikaanske ploech mei in fjirde tiid. Dat betsjut dat sy it opnimme sil tsjin Nederlân. Yn de heale finale sil Lotte van Beek in plak ynnimme fan Marrit Leenstra.
14.00: ploege-achterfolging manlju
By de manljusploech is Sven Kramer de foarman yn it trijetal. Mei Jan Blokhuijsen en Koen Verweij pleatsten se har snein foar de heale finale tsjin Noarwegen. Yn de foarronde moasten sy by de fjouwer rapsten sitte, Nederlân kaam net fierder as in twadde plak achter de Koreanen. Koen Verweij koe it tempo fan Kramer en Blokhuijsen net goed folgje en rydt dêrom net woansdei. Hy wurdt ferfongen troch Patrick Roest.
Tongersdei 22 febrewaris: finale shorttrack
De finales fan de 500 meter (manlju) en 1000 meter (froulju) stean op it programma.
Foarsizzingen
Alle dagen docht in panel fan sportsjoernalisten in foarsizzing foar de medaljekânsen fan dy dei. Dat binne Johan Stobbe (Leeuwarder Courant), Koos Wieling (sjoernalist Omrop Fryslân), Lisette van der Geest (sjoernalist Algemeen Dagblad), Joris van den Berg (kommentator shorttrack NOS), Roelof de Vries (sjoernalist Omrop Fryslân) en Cees Juffermans (âld-shorttracker en analist NOS)
Frouljus ploege-achterfolging
Foarsizzing Koos Wieling
1. Nederlân
2. Japan
3. Dútslân
Foarsizzing Lisette van der Geest
1. Japan
2. Nederlân
3. Kanada
Foarsizzing Johan Stobbe
1. Japan
2. Nederlân
3. Kanada
Manljus ploege-achterfolging
Foarsizzing Koos Wieling
1. Nederlân
2. Súd-Koreä
3. Kanada
Foarsizzing Lisette van der Geest
1. Nederlân
2. Súd-Koreä
3. Noarwegen
Foarsizzing Johan Stobbe
1. Nederlân
2. Súd-Koreä
3. Noarwegen
De Olympyske Spelen yn Pyeongchang duorje fan 9 oant 25 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Kollum Nynke van der Zee: "Ik bin gjin Fries"

maintext:
"It sit der op: de Olympyske Spelen yn Pyeongchang binne klear. Wy pakten mar leafst 20 medaljes en net sa ferwûnderlik waarden dy allegear op it iis helle. Dat komt fansels omdat wy hjir allegear op redens nei ús wurk gean yn de winter. Reedride is noch altyd ien fan ús wichtichste ferfiermiddels hjir, fertelde in Amerikaanske presintatrise by de iepening fan de Spelen. En dat kloppet fansels; wy binne hjir gek op reedriden. Utsein ik dan.
Dizze wike is it foarjiersfakânsje en om my hinne hear ik allinnich mar minsken dy't net wachtsje kinne om it iis op. Hiel earlik; it griist my oan om wer op redens te stean. De winter en ik; it hat noait wiere leafde west. Ik ha neat mei dy kjeld. Dus reedriden wie foar my mear in straf.
Ik wit noch goed dat wy op de basisskoalle in eigen Alvestêdetocht ride soenen op de iisbaan. Lâns de baan stiene heiten en memmen mei stimpeltsjes, dy't se op ús kaartsje om 'e nekke setten. Dêr stiene de alve stêden op, sadat it krekt echt like. Wêr't klasgenoaten rûntsje nei rûntsje riden, stie ik nei de earste bocht al mei myn learzens njonken myn houtsjes. Dus opnij ûnderbine, mar it holp neat. Ik bin net fierder kaam as Sleat.
Yn 2013 ha'k foar it lêst op redens stien. Doe wie it ek in pear dagen goed kâld en wy koene by Earnewâld ride. Tegearre mei myn skoansuske stapte ik op by Ie-Sicht en doe mei de wyn mei rjochting de Hegewarren. It gong fantastysk. Underweis ha'k noch tocht: 'Wist, hjir bin ik eins best hiel goed yn.' Oant we werom moasten. Tsjin de wyn yn. Ik bin it lêste eintsje krûpend oer it iis gong en bin noch noait sa bliid west om Ie-Sicht te sjen. Dy dei ha ik besletten: dit noait wer.
Dus no't elkenien de redens fan souder hellet en de izers slypje lit, bin ik efkes gjin Fries. Want in echte Fries hâldt fan riden. Dy kin net wachtsje oant it earste iislaachje op it wetter leit. Dat kreakjende swarte iis ûnder de fuotten ast oer de Ryptsjerksterpolder fljochst. It gefoel dat net ien dy wat meitsje kin. Om ien te wêzen mei de natoer. Frysker as Frysk is der net.
Tsja, ik woe dat ik dat gefoel ek hie. Mar hiel earlik; ik ha dat net. Ik sit leaver binnen by de kachel mei de sloffen oan en in plaidsje oer as bûten de earste streken te setten yn de sûne winterlucht. Myn winterteannen begjinne al te tûkerjen as se Piet Paulusma sizzen hearre dat de gefoelstemperatuer yn de nacht wolris min tolve wurde kin. Myn noas begjint al te drippen as Gerrit Hiemstra op it sjoernaal glunderjend fertelt dat it kwik oerdeis net boppe de min fiif útkomt.
Ik skamje my suver om it ta te jaan, mar wat my betreft slagge wy dy hiele winter oer. Fan de hjerst yn ien kear troch nei de maitiid. Gelokkich is der altyd hoop, want nei de winter komt godzijdank wer de simmer. Tiid om te fierljeppen, te silen en te keatsen. Om elkenien sjen te litten dat ik wol in echte Fries bin. Skande allinnich dat ik mei dizze sporten krekt like min út de fuotten kin as op it iis."


title: Stúdzjefûns moat mear Fryske universitêre studinten lûke

maintext:
It kolleezje fan Deputearre Steaten wol derfoar soargje dat mear Fryske studinten in universitêre oplieding oan de Campus Fryslân folgje sille. Dêrom wurdt der in provinsjaal stúdzjefûns opset, wêrút Fryske studinten in bedrach krije kinne. It giet om in temjittekomming yn it kolleezjejild fan 750 euro yn it earste jier en 1500 euro foar it twadde en tredde jier. It kin foar Fryske studinten in ekstra triuw yn 'e rêch wêze, tinkt deputearre Sander de Rouwe. "Ut ûndersiken docht bliken dat we in kwart minder Fryske jongeren op it universitêr ûnderwiis hawwe. Hjirmei hoopje we de drompel wat leger te krijen." Studinten hoege it jild net werom te beteljen as se de stúdzje net ôfmeitsje.
De eask is wol dat je de bachelor Global Responsibility&Leadership folgjen gean oan de Campus Fryslân. De Rouwe: "De bedoeling fan de Ryksuniversiteit Grins is dat der twahûndert studinten yn it jier komme. It soe moai wêze as fyftjin persint dêrfan echt út Fryslân komt". Yn totaal is der troch Deputearre Steaten in ton beskikber steld yn it stúdzjefûns.


title: ONS Snits ûnderút yn Almere

maintext:
ONS Snits hat sneontemiddei de útwedstriid yn de treddedifyzje by Jong Almere City ferlern. It waard 4-2 foar de thúsploech.
Yn de libbene earste helte kaam ONS nei goed tsien minuten spyljen noch op foarsprong troch in poeier fan Ale de Boer, nei in frije traap fan Samir Merraki. Inkelde minuten letter wie de stân wer yn lykwicht troch in goal fan Nickey van Hilten. Jong Almere naam dêrnei it inisjatyf oer op it fjild en kreëarre in tal kânsen. Ien fan dy kânsen gie der yn troch opnij Van Hilten, sadat de ploegen mei in 2-1 foarsprong foar Jong Almere de klaaikeamer opsochten.
ONS begûn goed oan de twadde helte en Merraki sette de Snitsers op 2-2 mei in prachtige goal. Dochs wie it Jong Almere dat mei de winst oan de haal gie troch twa lette doelpunten fan Khalid Tadmine.


title: Lânbouminister Schouten reagearret op keallefraude

maintext:
Lânbouminister Carola Schouten sil alle boeren dy't fouten makke hawwe by de registraasje fan keallen en kij bestraffe. Wol hat se der begryp foar dat in soad boeren, sa't it no liket, net mear as in administrative fout makke hawwe sûnder opset. Dat docht bliken út in brief dy't se tiisdei oan de Twadde Keamer stjoerd hat. Ut de brief blykt dat fan de 2100 blokkearre bedriuwen dy't fan fraude fertocht wurde yntusken 750 wer frijjûn binne. Sy hawwe harren fout opheldere. De minister hopet dat de oare bedriuwen yn de kommende oardel wike beoardiele wurde kinne.
Sa't it no liket giet it by 1500 bedriuwen om fouten mei ien of twa kij. By nochris 500 giet it om 1 oant 5 kij. Op de bedriuwen dy't oerbliuwe giet it om in heger oantal. By grutte fraudeurs kin de boete oprinne oant tsientûzenen euro's. Belange-organisaasjes sille de brief woansdei besprekke.


title: Fryske Mole kriget profesjonele status fan it ryk

maintext:
Stichting De Fryske Mole wurdt tenei oanmurken as 'Profesjonele Organisaasje foar Monumintebehâld'. De stichting krige de saneamde POM-status fan it ministearje fan Underwiis, Kultuer en Wittenskip. Om dêrfoar yn oanmerking te kommen, moat de stichting oan ferskate betingsten foldwaan. Sa wurdt ûnder oare sjoen nei hoe't de behearde monuminten derby stean, en oft de stichting finansjeel sûn is.
De Fryske Mole is de twadde mûnestichting yn Nederlân dy't de POM-status kriget. Yn Noard-Nederlân hawwe allinne de stichtingen Alde Fryske Tsjerken en Oude Groninger Kerken dy erkenning.
Foarsitter Wiepke Schukken fan De Fryske Mole is tige wiis mei de profesjonele status. ''Wij zien het als een erkenning van de resultaten die de vrijwillige molenaars en de besturen sinds de oprichting van De Fryske Mole in 1970 hebben bereikt.''


title: Kollum: "De boer en de dierenarts"

maintext:
'De boer en de dierenarts', sa hjit in nij berneboek dat ôfrûne wykein ferskynde. De boer en de dierenarts wurde ferliefd op inoar. Ja, twa minsken, twa mannen yn dit gefal, wurde ferliefd op inoar yn dit berneboek. It boek is in ferfolch op 'Het lammetje dat een vaken is', oer ja, krekt dat. It lamke sit yn in ferkeard lichem.
En ik begryp in gedachte as: 'moat dat no yn in berneboek', mar dêr kom ik sa op werom. De boeken binne skreaun troch in Fries, Pim Lammers, en yllustrearre troch Milja Praagman. De tekeningen binne prachtich en ynnimmend. It ferhaal fan it ûntstean fan it twadde boek is ek aardich. Tekener Milja beseach har eigen tekening yn it earste boek, fan de boer dy't it lamke meinimt nei in dierenarts, en tocht by harsels: se fine inoar leuk! En sa ûntstie it twadde boek.
It nij boek waard presintearre yn de Amsterdamse iepenbiere biblioteek, en waard oanbean oan de foarsitter fan Gay Farmers. Ik wist net dat dat bestie, mar se ha ek in website: Gay Farmers is in klup foar homo's en lesbiennes die affiniteit ha mei de agraryske sektor. De foarsitter sei op it poadium dat by harren barre kin wat yn it boek ek bard: in boer en in dierenarts dy't wat foar inoar fiele. Se kinne inoar moetsje bij de gearkomsten fan Gay Farmers.
Ik fyn it fantastysk dat soks bestiet. Want sa't se sels ek sizze: in coming out is binnen de agraryske sektor soms krekt in wat muoiliker stap. En dan is it hiel noflik om yn 'e kunde komme te kinnen mei gelyk stimden. Harren logo is in nostalgysk trekkerke yn it rôze. Ja, dat is noch net sa spannend, mar dêr giet it net om. Gay Farmers helpe inoar om sterker te stean om te wêzen wat je binne.
Ik fyn it supersympatiek. En ik fyn it noch folle sympatiker dat Pim Lammers it ûnderwerp LHBT oansnijt mei syn berneboekjes.
Want it falt net te ûntkennen dat de homo-akseptaasje der noch net is. Yn de ôfrûne wiken skriuwt kabaretier Youp van 't Hek yn syn column yn NRC Handelsblad dat hij fynt dat hij in wurd as 'pisnicht' gewoan brûke mei. Want, sa ferklearret hy, dat hat myn heit my eartiids leart, it is in âld Amsterdams skelwurd, en hat neat mei homohaat te krijen.
Tegearre mei in pear freonen ha ik opsocht wannear't 'pisnicht' far it earst brûkt waard. Foarearst komme we net fierder werom as 1994 - yn in artikel fan de Groene Amsterdammer, troch hooligans - mar sels as it tsien jier dêrfoar al ûntstien wie, dan noch soe it wurd te jong wêze om troch Youp syn heit brûkt wurde te kinnen.
Twads is it miskien ek net it punt oft hjir homohaat bedoelt wurdt. Feit is dat 'homo', 'gay' en 'nicht' noch altyd skelwurden binne, en it is dúdlik wêr se oan referearre. Jo meie je wol ôffreegje of 'pisnicht' dan in geskikt wurd is om te brûken as skelwurd, en ik fyn fan net.
Wêr't we as bern mei yn oanrekking komme, is bepalend foar hoe't we nei de wrâld sjogge. En dêrom fyn ik it fantastysk dat der no sa'n boek is oer twa mannen dy't op inoar falle. En nee, dit giet net oer seks, krekt like min as berneboeken mei heteroseksuele stellen oer seks gean. It giet oer in oprjocht en iepen blik op de wrâld.
Ut myn jeugd kin ik my heuge dat - en ik doar it hast net te sizzen - ien dy't smoarch wie of griemde 'turk' neamt waard. Dat dogge we net mear; it is stigmatisearjend, it hoecht net en de tiid giet fierder. Youp begrypt dat mar net. En dêr ha homo's in hiel soad lêst fan. Wol Youp dus echt 'pisnicht' oan de bern fan no leare?
Ik winskje Pim en Milja in hiel soad sukses mei harren skitterjende boekje 'De boer en de dierenarts', en ik hoopje fan herte dat it syn wei fynt nei in soad skoallen, biblioteken en bernekeammerkes. Sadat ús bern opgroeie mei sûne kennis, sûnder foaroardielen en mei in iepen blik.


title: Darter Mats Gies: "hoop leard op kwalifikaasjetoernoai"

maintext:
Yn Ingelân wienen it ôfrûne wykein de UK Open Qualifiers. Neist de Fryske darter Danny Noppert stapte der noch in Fryske darter yn opkomst om: Nopperts trainingsmaat en Omrop-kollega Mats Gies. Hy die foar it earst mei oan it kwalifikaasjetoernoai. "It wykein wie geweldich, it wie in fantastyske erfaring. Mar wat it darten oanbelanget moat der noch wol in skepke boppe-op. Ik koe moai sjen wêr't ik no stean, mar ik ferlies noch op de belangrike mominten. De ûnderfining is moai meinommen." Ek Jouster Danny Noppert ferlear betiid, mar hie gjin geunstich lot.
Der wienen trije toernoaien mei 256 darters fan it bûn PDC. "Ik lei der alle trije dagen yn de earste ronde fuort al út, it wienen wol spannende partijen. Moatst toch oan it nivo wenne. Yn de yngoairomte stie ik neist Van Gerwen en ek Van Barneveld stapt dêr om. Sokke wrâldtoppers makket wol yndruk. Ik koe moai sjen hoe't sokke mannen har tariede op it toernoai, en kin dêr ek wat fan leare."
Takom wykein is der wer sa'n toernoai, dêr giet Mats Gies ek wer hinne. "Ik hoopje op ien of twa goede dagen en dat ik my pleatse kin." De bêste 96 geane troch en dat toernoai is dan ek op telefyzje te sjen, begjin maart.


title: Shorttrack froulju útskeakele op de ôflossing

maintext:
De Nederlânske ôflossingsploech by de froulju is der net yn slagge om har te pleatsen foar de A-finale op de Olympyske Spelen. Yn de heale finale einige de frouljusploech, mei dêryn Suzanne Schulting fan De Tynje, as tredde. Sina en Italië waarden de nûmers ien en twa en dy pleatse harren wol foar de A-finale. Nederlân like dêr ek op ôf te riden, om't de froulju yn de einfaze op it twadde plak leine. Mar de Italiaanske Arianna Fontana helle Schulting dochs noch yn, wêrtroch't Nederlân tiisdei ride moat yn de B-finale.
Rianne de Vries fan Akkrum wie reserve en kaam net yn aksje.


title: Man foar de 16e kear betrape op riden sûnder rydbewiis

maintext: Tsjin in 37-jierrige autobestjoerder út Frederiksoard is snein yn it sintrum fan Ljouwert proses-ferbaal opmakke om't er sûnder rydbewiis ried. Ek wie syn auto net fersekere. By de kontrôle fan de man die bliken dat er yn de ôfrûne fiif jier al 15 kear earder betrape wie op it riden sûnder rydbewiis. Syn auto is yn beslach naam en der is proses-ferbaal tsjin him opmakke.


title: Iepeningswykein Lân fan taal lûkt soad besikers

maintext:
It earste wykein fan it evenemint Lân fan taal hat in soad besikers lutsen. Op de spektakulêre iepening mei fideoprojeksjes op de Aldehou, freedtejûn, kamen sa'n 5.000 minsken ôf. En ek sneon wie it wer drok by Tresoar, dêr't de ôftraap wie fan in jier yn it teken fan de Fryske kultuer, literatuer en skiednis.
Fleanende start
"In fleanende start dy't Fryslân en de Fryske literatuer nei in oar nivo tilt", fynt Bert Looper, direkteur fan it Frysk Histoaryks en Letterkundich Sintrum, Tresoar. "Dit moatte we fêsthâlde", seit hy.
Dichtwurk op masines
Ferskate dichters hawwe sneon harren wurk foarlêzen dat ek oanbrocht is op in pear grutte rûndraaiende masines. Ien fan de dichters, Elmar Kuiper, fynt suver dat de masine wat ôfbrek docht oan syn wurk, omdat it lêzen fan de tekst sa in stik dreger wurdt en dus de ynhâld minder oer komt.
Histoarysk reisburo
Grutte Pier, yn de persoan fan Hilbert Dijkstra, fersoarge de iepening fan it histoarysk reisburo. By dit reisburo kinne minsken útsykje wa't harren foarâlden binne om sa op reis te gean nei de plakken dêr't se wei komme.
Fryske topstikken
En dan wie der ek noch de start fan de tentoanstelling 'Topstikken' yn de kelder fan Tresoar. Dêr binne allegear skatten te sjen dy't normaal yn opslach lizze. Stikken út de Fryske skiednis sa as hânskreaune boeken en gravueren fan muontsen, de ynskriuwing fan it houlik fan Rembrandt van Rijn mei Saskia van Uylenburgh en it dokumint wêrmei't de Roomske keizer Sigismund yn 1417 de Fryske frijheid besegele.
It earste festivalwykein fan Lân fan taal is fergees en rint noch oant en mei snein.


title: Fryske dielnimmers oan de Spelen: Heather Bergsma

maintext:
Oer trije dagen is it safier, de Olympyske Spelen yn Pyeongchang (Súd-Koreä). Fansels komt der ek in flink tal Friezen yn aksje by it reedriden en it shorttrack. Mar wa binne dat, wat binne harren bêste prestaasjes by de Olympyske Spelen en wat binne de kânsen op in medalje?
Sportredakteuren Koos Wieling en Roelof de Vries dogge de kommende wike alle dagen in foarsizzing oer in Fryske Olympyske sporter. Diskear it oardiel oer Heather Bergsma.
Namme: Heather Bergsma
Wenplak: Aldeboarn
Bertedei: 20-03-1989
Sport: reedriden
Ofstannen: 500 meter, 1000 meter, 1500 meter, massastart
Olympyske resultaten: 2010 Vancouver - 6e op de 500 meter, 9e op de 1000 meter, 16e op de 1500 meter; 2014 Sotsji - 8e op de 500 meter, 7e op de 1000 meter, 7e op de 1500 meter, 6e ploege-efterfolging
De kânsen fan Heather Bergsma neffens sportferslachjouwer Koos Wieling:
De wrâldkampioene sprint fan 2013 (Salt Lake City) en de wrâldkampioene fan 2017 op de 1000 en 1500 meter (2017), hat ien ding noch nea dien: goed ride op de Olympyske Spelen. Heather Bergsma, de frou fan Jorrit, kin in hiele protte en dat soe der dizze Spelen wolris útkomme kinne.
De Olympyske Spelen yn Pyeongchang begjinne op freed 9 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Nij bestjoershûs Snits moat soargje foar better kontakt

maintext:
It nije bestjoershûs fan Súdwest-Fryslân yn it sintrum fan Snits moat soargje foar better kontakt fan de gemeenteried mei amtners en publyk. Dy winsk waard woansdeitejûn útsprutsen troch gemeenteriedsleden by de offisjele iepening fan it gebou oan de Marktstrjitte. De ôfrûne jierren waarden alle rieds- en kommisjegearkomsten hâlden yn it eardere gemeentehûs yn Drylts. Neffens de riedsleden makke dat it kontakt mei de amtners lestich om't sy benammen yn Snits sitte.
No sit it bestjoershûs op minder dan hûndert meter fan it stedhûs en dat moat it kontakt makliker wurde. Ek moat it foar de ynwenners fan Súdwest-Fryslân makliker wurde om by de ried oer de flier te kommen. It bestjoershûs is de ôfrûne jierren foar miljoenen opkocht en ferboud en hat njonken in nagelnije riedseal ek lytsere gearkomplakken foar de ferskate fraksjes.


title: Teloarstellend lykspul Cambuur by RKC Waalwijk

maintext:
Cambuur is der net yn slagge om trije punten mei te nimmen út Waalwijk. RKC en de Ljouwerters kamen beide net ta skoaren.
Yn de earste helte besocht Cambuur wol it spul te meitsjen en de Ljouwerters wienen ek faak genôch op de helte fan RKC te finen. Sa krigen de ploech fan René Hake ek hiel wat corners, mar dat smiet hast gjin gefaar op. Daniel Crowley - hy stie foar it earst yn de basis - wie miskien noch wol it tichtst by in goal, mar syn skot wie net hurd genôch. Dêrom koe RKC-keeper Vaessen de bal maklik fange.
Nei it skoft siet der wat mear libben yn de wedstriid. Oan it begjin fan de twadde helte wie RKC de gefaarlikste ploech. Ndefe koe net profitearje fan in flaterke fan Schilder en Van Weert koppe yn frijsteande posysje oer. Dyselde Van Weert krige tweintich minuten foar tiid in reade kaart. Mei in man mear besocht Cambuur troch in slotoffensyf noch de oerwinning te pakken, mar echt grutte kânsen krigen de Ljouwerters net. En dus moat Cambuur it dwaan mei in teloarstellend lykspul.
RKC Waalwijk - Sportklup Cambuur: 0-0 (0-0)
Opstelling Cambuur: Erik Cummins; Jordy van Deelen, Matthew Steenvoorden, Robbert Schilder, Xander Houtkoop; Mathias Schils (79/Ricardo Kip), Daniel Crowley, Darren Rosheuvel; Issa Kallon (86/Kevin van Kippersluis), Martijn Barto, Justin Mathieu (60/Alvin Daniels)


title: Sân ekstra foarstellingen fan De Stormruiter

maintext:
Foar it muzykteäterspektakel De Stormruiter komme ekstra kaarten beskikber. De organisearjende Stichting Faderpaard hat besletten om sân ekstra foarstellingen te jaan. De fyftjin earder plande foarstellingen binne al útferkocht. De kaartferkeap set moandeitemoarn om 11.00 oere útein. De ekstra foarstellingen binne op 19, 23 en 30 septimber en op 4, 5, 6 en 7 oktober.
De Stormruiter is ien fan de grutste produksjes fan Ljouwert-Fryslân 2018. Mei de ekstra foarstellingen komt it totaal oantal kaarten no út op 100.000.
It stik giet oer de striid tsjin it wetter en it ûntstean fan it Frysk hynsteras. De cast bestiet njonken in tal bekende akteurs ek út hûndert Fryske hynders. Jos Thie docht de regy.


title: FIDEO: Rêstige transferperioade by Cambuur en Hearrenfean

maintext:
It wie rêstich yn de winterstop by de Fryske profklups. By SC Hearrenfean binne ferdigener Dave Bulthuis en keeper Martin Hansen nei de klup helle. Yn Ljouwert duorre it hiel lang foardat der wat barde. Pas op de lêste dei fan de transferperioade presentearre Cambuur René Hake as nije trainer en mei Daniel Crowley en Kenny Teijsse noch twa nije spilers.
Yn Fryslân Hjoed prate de technysk managers fan beide klups, Foeke Booy fan Cambuur en Gerry Hamstra fan Hearrenfean, oer de ôfrûne transferperioade. Fierder sjogge se werom op de earste seizoenshelte en foarút nei de kommende moannen.


title: Resinsje: "Hjir dûnset it libben, dit is myn tsjerke"

maintext:
Ljouwert-Fryslân is Kulturele Haadstêd fan Europa en dus stiet ús provinsje yn 2018 bol fan de kulturele eveneminten. Toaniel, teäter, muzyk, festivals en gean mar troch, it kin net op. Dêrom stjoere we ús omroppers nei ferskate fan dizze foarstellingen ta as resinsint.
Wa bisto?
Marijke de Boer
Wat dochsto by de Omrop?
Ik bin ynternetredakteur
Wat hasto mei kultuer?
Al myn hiele libben gean ik, mei in soad plezier, nei foarstellingen
Wêr hast hinne west?
'De man dy't hout dûnsje liet' yn Mantgum
Hoefolle stjerren joust dizze foarstelling?
Trije
"By it sammelpunt, it treinstasjon fan Mantgum, is it tema fan dizze jûn fuort al dúdlik: hout. In fjoerkoer ferwaarmet de besikers en by de kassa, yn de tichte wachtromte op it perron, krije we as tagongsbewiis in 'plakje' fan in beam. It fjoer is wol nedich, want it friest. Sels sa bot dat de Mantgumer fearten al tichtferzen binne en dat de plande boattocht nei de Mariatsjerke ferfalt.
Houtsnijer Hermannus Berkenbijl, dêr't de foarstelling mei de prachtige titel De man dy't hout dûnsje liet, op basearre is, reizge om 1780 hinne mei de boat fan syn wenplak Ljouwert nei Mantgum om dêr yn de Mariatsjerke te wurkjen. De ferteller, dy't oars yn de boat sitte soe, nimt it selskip no mei foar in kuier troch it doarp. Ljochtbeakens wize it paad en op tal fan plakken steane fleurige tûken by elkoar mei kleurige findels deryn.
Underweis krije we it libbensferhaal fan Hermannus Berkenbijl te hearren. In frijwat tragysk libbensferhaal, hy ferliest syn bern en wurdt sels ek net âlder as 35 jier. Yn syn wurk as houtsnijer is er hiel betûft, hy krijt de put om de tsjerke fan Mantgum te fersieren mei houtsnijwurk. It is in echte fakman dy't dêr trije jier oan wurket, mei wat help fan timmerlju. Ut de argiven docht bliken dat er in foarfaar is fan Adam Zelle, de heit fan Margaretha Geertruida Zelle, oftewol Mata Hari.
Yn de prachtich oanljochte wite tsjerke skowe we oan yn de tsjerkebankjes. De koster hyt elkenien persoanlik wolkom. De tsjerketsjinst begjint: der is in dûmny, oargelmuzyk, in koar en tsjerkegongers fansels. It liket in gewoane tsjinst te wurden. Nei it yntochtsliet wurdt frege oft ien út de gemeente de blommen by in siik gemeentelid delbringe wol en dan begjint de dûmny te preekjen. It ûnderwerp is âld en nij, mar wat is âld en wat is nij? Har ferhaal wurdt rûch ûnderbrutsen as in frou deryn komt, se moat it houtwurk ynspektearje.
De frou is boukundige, en ja hear... It is hielendal mis: it hout is oanfretten troch de bûnte kjifkrobbe (bonte knaagkever). "Dy fret it hout fan binnen op, sadat it in Brosreep wurdt." Dus alles moat der útsloopt wurde, mar dat kostet nochal wat. Kin soks samar? De jonge koster, "ik sit noch yn myn proeftiid", wit it net rjocht. In houtbewurker, kompleet mei skelk en beitels komt deryn. Op syn Liwwadders meldt er syn namme: Hermannus Berkenbijl, houtbewurker en famylje fan de man dy't de tsjerke foarsjoen hat fan it moaie houtsnijwurk. Slope is foar him gjin opsje, it hout hat histoarje, it is in keunstwurk, mei leafde makke. Hy wol de boel restaurearje. De boukundige hat neffens him gjin histoarysk en moreel besef.
In tredde besiker meldt him. It is it type flotte sakeman, de iPad yn de hân. Hy is belle troch de koster. Mei moai wat Ingelske termen yn syn praat, "the future is now", hat er de oplossing. Yn de grutte doaze sit in 3D-printer, dy't alles neimeitsje kin. Dat kin boppedat ek moai wat flotter as de trije jier dy't der yn de achttjinde iuw oan wurke is. De boukundige sjocht dat wol sitten, "we moatte romte meitsje foar keunst fan hjoed-de-dei". Hermannus hâldt dêrfoar oer fêst oan it hout, as dat ferdwynt "is de siel út it gebou". Moatst net oan it sentimint hingje, bringt de boukundige dêr wer tsjinyn. "It is de natuer sels dy't it hout oanfret." Wat moat de koster kieze? "Vroeger was niet alles beter, heeft de kerk over honderd jaar nog dezelfde functie?" Watfoar beslút se nimt, ferklap ik net.
In bline tsjerkegonger, dy't nei elke ûnderbrekking freget oft dûmny net gewoan fierder mei de tsjinst gean kin, fertelt dat se as lyts famke al mei har heit yn de tsjerke kaam. Se bewarret goede oantinkens oan it houtsnijwurk, sa kin se fiele wêr't se eartiids siet. "Ik fûn it in aparte tsjinst, mar wol moai," seit se oan de ein. "Hjir dûnset it libben, dit is myn tsjerke."
It dilemma fan de foarstelling, hâlde we it by it âlde of kieze we foar nij, lei der frijwat bopp-op. De foarm dêr't foar keazen is past lykwols prima, mei eleminten fan in tsjerketsjinst. Dêrby is keazen foar muzikale yntermezzo's mei dûns. Troch sa út en troch ritmysk mei de hannen op de tsjerkebanken te trommeljen soargje de yn oranje/brune (houtkleuren) klaaide dûnsers foar sfearfolle lûden fan houtbewurking. Bytiden komme se fan de banken ôf en begjinne se sierlik te dûnsjen. Se figuerseagje yn de loft en folgje de floeiende linen fan it houtsnijwurk. It bringt de oandacht nei it houtsnijwurk, nei details dy't je oars gau oer de holle sjogge. Lykas de rûne preekstoel mei yn reliëf ferskate bibelske tafrielen, de trep út ien stik makke en it doopstek mei weagjende blombledsjes.
It wurk fan houtsnijer Hermannus Berkenbijl komt mei de foarstelling yn it ljocht. Ik waard lykwols ek benijd nei de persoan sels en miste dat yn de foarstelling. Oan de oare kant past dit tema, behâld of foarútgong, prima by de rige foarstellingen fan Under de Toer. It spilet net inkeld by Fryske tsjerken, mar is breder te lûken nei ferskate maatskiplike kwestjes."
De man dy't hout dûnsje liet is ien fan de 32 projekten fan Under de Toer, ferhalen yn, om en by Fryske tsjerken. De foarstelling wurdt oant en mei 1 maart spile, alle spyldata binne útferkocht. Op sneon 24 en snein 25 febrewaris yn MFC De Wjukken yn Mantgum it Houtfestival Dûnsjend Hout mei mear as tritich dielnimmers. Der binne lêzingen en workshops: fan houten brillen oant meubelmakker en fan houten kano's oant fluitebouwer. Sjoch foar mear ynformaasje op www.dunsjendhout.nl.


title: Hier ôfknippe litte foar it goede doel

maintext:
It projekt 8ste Dag fan Kulturele Haadstêd siket famkes mei lang hier, dy't dat ôfknippe litte wolle. It hier giet nei de stichting Haarwensen. Dy lit der prûken fan meitsje foar bern dy't fanwege in medyske behanneling of troch wat oars keal wurden binne. It projekt Haarmeisjes fan de 8ste Dag is ûnderdiel fan in hiel ferskaat oan optredens en projekten op 8 july yn de binnenstêd fan Ljouwert.
De flechten fan de dielnimmers wurde achter elkoar troch ôfknipt en wurde sammele yn in koer. It is de bedoeling dat de dielnimmers tritich sintimeter fan harren hier ôfknippe litte. Nei it knippen meie de dielnimmers nei de kapper om it hier kreas byknippe te litten.


title: Harkemase Boys ferliest by Jong Volendam

maintext:
Treddedifyzjonist Harkemase Boys is sneontemiddei ûnderút gien yn it duel mei Jong Volendam. Op besite yn Volendam waard de ploech fan trainer Henk Herder mei 1-0 ferslein.
De partij kaam traach op gong en beide ploegen krigen yn de earste helte kwealik kânsen. De earste mooglikheid wie nei in healoere foar Jong Volendam, doe't Gani Meholli úthelle. Keeper Erick Jansema koe de 1-0 lykwols foarkomme.
Yn de twadde helte krige Harkemase Boys de earste grutte kâns. Berwout Beimers betsjinne Pier Veldman, mar dy kopte de bal krekt njonken it doel fan Jong Volendam. De goal foel wol oan de oare kant. Ut in korner yn de 70e minút kopte Jordy Hilterman de bal yn it Harkema-doel: 1-0. De Harkiten giene dêrnei op syk nei de lykmakker en Ezra Schrijver wie dêr yn de slotfaze twa kear tichtby, mar syn skotten misten it doel op in hier nei, wêrtroch't de Harkiten mei lege hannen wer nei Fryslân moasten.


title: Eask famyljedrama Ketlik: jier jeugddetinsje en jeugd-tbs

maintext:
Tolve moanne jeugddetinsje en jeugd-tbs. Dat is de eask tsjin de minderjierrige jonge dy't fertochte wurdt fan de moard op syn âlden yn Ketlik.
De slachtoffers Jos Verdonk en Margreet Andriol waarden ein septimber dea fûn yn har hûs oan de Schoterlandsewei yn Ketlik. Dyselde dei noch waard de soan fan it pear oanhâlden as fertochte.
De jonge falt noch ûnder it jeugdstrafrjocht, wat betsjut dat de straffen oanpast wurde op syn leeftiid. Omdat hy minderjierrich is, is de saak efter sletten doarren behannele en is der ek neat bekendmakke oer de saak sels.


title: Wetterpeil yn De Lauwersmar mei tydlik ferhege wurde

maintext:
It wetterpeil yn De Lauwersmar mei tydlik mei fjirtich sintimeter ferhege wurde, om de groei fan it reid te stimulearjen. Dat hat de rjochter fan de Ried fan Steat besletten. Fryske en Grinslanner boeren en rekreaasje-ûndernimmers om de Lauwersmar hinne binne tsjin de peilferheging. Sy binne benaud dat se der skea fan hawwe sille. Sy fochten dêrom de fergunning oan, dy't it Wetterskip foar de proef mei it reid jûn hie oan de provinsje Grinslân. De Ried fan Steat fynt dat it wetterskip Noorderzijlvest de effekten fan it hegere wetterpeil goed genôch ûndersocht hat. Ut dat ûndersyk hat net bliken dien dat der skea ûntstean sil.
De reidproef kin no begjinne. As dy sukses hat, giet it wetterpeil alle jierren tydlik omheech. Letter dit jier is der noch in boaiemproseduere by de Ried fan Steat oer deselde kwestje. Dêrnei folget in definitive útspraak.


title: Leafde fan boer Olke Jongsma út Texas ferstoarn

maintext:
Karen, de freondinne fan de Fryske boer om utens Olke Jongsma út Texas, is ferstoarn oan kanker. Dat is bekend makke troch 'Boer zoekt Vrouw', it bekende telefyzjeprogramma dêr't Olke oan meidie. Yn it programma sels slagge it net om in frou te finen, mar koart dêrnei kaam Karen yn syn libben.
Ferline jier waard dúdlik dat sy slim siik wie. Yn desimber joech Jongsma yn in petear by Omrop Fryslân noch oan dat hy hope op in wonder. Olke en Karen hienen trouplannen, mar dat is der net fan kaam. Karen is 47 jier wurden.


description: De ANWB warskôget foar glêde diken oan de kust en op de Waadeilannen. Troch de snie kinne lokale diken ferrifele glêd wêze. No't de temperatueren de kommen

title: Warskôging foar glêde diken by kust en Waadeilannen


title: Thúskomme: Frysk restaurant yn Amsterdam

maintext:
Unwennige Friezen yn Amsterdam kinne telâne by 'Thúskomme', in restaurant mei 'Fryslân' as tema. Kok Jurjen Nagel, dy't oarspronklik fan Makkum komt, hat dit mei de bruorren Maarten en Joost Heiligers opset.
Jurjen Nagel (34) wennet sûnt 2011 yn Amsterdam. Yn Fryslân koe er syn kulinêre ambysjes net kwyt. "Ik seach yn Fryslân in soad om my hinne. Learde alle Fryske produkten en leveransiers kennen. Dat fyn ik moai. Produkten brûke fan minsken dy't se mei in soad passy makke ha." Sa kaam er ek yn de kassen te wurkjen om't er ticht by de yngrediïnten wêze woe. Neffens him rint Fryslân op kulinêr mêd achter en dêrom gie er nei Amsterdam dêr't er by restaurants wurke.
Nostalgy
"Wat my opfoel, wie dat de nostalgy ferdwynt út Amsterdam. De âlde plakjes meitsje romte foar hippe restaurants. Dat betsjut dat Amsterdammers sykje nei nije plakjes dy't net perfoarst 'hip' binne, mar dêr'tst noflik sitte kinst. En we wolle wille ha yn ús wurk. Yn de measte restaurants yn Amsterdam giet it om jild, safolle mooglik jild fertsjinje. Dan krijst dat de wurknimmers yn it restaurant mei in arrogante en lilk gesicht dêr omrinne. Dat wolle wy net. Dan mar wat minder jild fertsjinje, wy binne der alle dagen mei plezier."
Hy wurket gear mei de bruorren Maarten en Joost Heiligers. Joost is barman en Maarten docht de administraasje. Se betochten mei elkoar it konsept. "Jurjen pochte zo vaak over het gevoel wat er in Friese restaurants was. Het gevoel van thuiskomen. En dat dat hier niet was in Amsterdam. Vanuit die gedachte zijn we begonnen met Thúskomme," fertelt Maarten.
Doch mar gewoan en normaal
Minsken moatte harren thúsfiele as se it restaurant binnen komme. "It moat útstrielje: doch mar gewoan en normaal. Hjir hast in board iten, mar wol iten mei in ferhaal. Fryslân stiet bekend as in moaie en ynspirearjende provinsje dêr'tst rêst fynst en ûntspanne kinst." Dat wolle se ek mei dit restaurant. Kofje, krante lêze, buorrelje, in kafee: alles kin. En dan ek mei produkten út Fryslân fan lytsere leveransiers. Dêrneist wolle se ûndernimmers, buertbewenners, keunstners in poadium jaan om harren kreaasjes oan publyk sjen te litten. Jurjen hat allegear nije autentike gerjochten betocht, lykas in soarte fan tosty fan Grutte Pier mei tsiis, spek en prei. Ien kear yn de moanne komt er werom nei Fryslân om de yngrediïnten as drûge woarst en tsiis te heljen. De fiertaal is net Frysk, yn de oanklaaiïng binne subtyl wat redens en in telegraaf werom te finen.
Dream
It restaurant is no in moanne iepen. Se ha neat te kleien oer oandacht en gasten. En se krije in soad kompliminten. Syn grutste dream is lykwols net in restaurant yn Amsterdam, mar yn Fryslân. Miskien wol as de nije Reitse Spanninga. "Dêr ha ik in soad respekt foar omdat er minsken sjen lit wat der yn de provinsje oan iten is en it op in kulinêre wize bringt."


title: Alvemarretocht hat lisinsje foar kommende fiif jier binnen

maintext:
De waarnimmend boargemaster fan de gemeente Súdwest-Fryslân, Magda Berndsen, hat freedtemiddei de fergunning foar de Alvemarretocht tekene. De fergunning foar dizze tocht is fiif jier jildich. De tocht giet oer alve marren yn de Súdwesthoeke fan Fryslân en is de opmaat foar de Alvestêdetocht.
De Alvemarretocht is 115 kilometer en giet lâns sân fan de alve stêden. De lêste kear dat de tocht riden is, wie yn 1997, doe't ek de Alvestêdetocht foar it lêst ferriden waard. Dochs is it neffens Berndsen belangryk dat der alle fiif jierren in fergunning jûn wurdt. "We tekenen ervoor dat we het evenement goed onder controle hebben."


title: UPDATE: Gemalen wurde útset om iisgroei te befoarderjen

maintext:
Wetterskip Fryslân set fan hjoed ôf gemalen yn de provinsje út. Dat is bedoeld om de iisgroei te befoarderjen. Earder stelde de provinsje om dy reden al in farferbod yn.
It wetterskip set de measte gemalen stil, mar net allegear. De kommende dagen wurdt besjoen wêr't it fertroud is om dat te dwaan. Op plakken dêr't in soad kwelwetter omheech komt, bliuwe de gemalen langer oan, om wetteroerlêst foar te kommen.
It Woudagemaal
It Ir. D.F. Woudagemaal by De Lemmer wurdt nije wike toch net ûnder stoom brocht. Dat wie wol de bedoeling, om it personiel de betsjinning fan it âlde stoomgemaal yn de praktyk te learen. It wetterskip stelt dat no út, fanwege de froast. Sa wurdt gjin inkeld risiko naam mei de oangroei fan it iis. De Jouster slûs en de gemalen fan Goaiïngaryp en De Broek binne freedtemiddei al ticht gien.


title: F-16's oefenje mei bommen op Vliehors

maintext:
De loftmacht oefenet oer oardel wike wer mei it smiten fan bommen op Flylân. F-16's traine mei it ôfsmiten fan 500-ponders mei eksplosive lading op de NAVO-oefenlokaasje de Vliehors. Dat bart moarns en middeis, útsein op freedtemiddei.
It oefenjen is fan grut belang, seit Definsje, foaral mei it each op de militêre missys dêr't Nederlân oan mei docht. Nederlânske jachtfleantugen helpe op dit stuit grûntroepen, dy't yn Irak en Syrië terreurorganisaasje IS bestride.


title: Maratonwinst Bianca Bakker en Crispijn Ariëns yn Luleå

maintext:
Bianca Bakker fan Wynjewâld hat de maratonwedstriid op it iis yn it Sweedske Luleå wûn. It wie de twadde wedstriid yn de KPN Grand Prix. De maratonriders moasten 100 kilometer, de froulju 80 kilometer ôflizze oer it see-iis fan de Botnyske Golf. De wedstriid waard yn ferbân mei de ekstreme kjeld ynkoarte nei 80 (manlju) en 60 kilometer (froulju). It wie sa'n twintich graden ûnder nul yn it noarden fan Sweden.
By de froulju waard Elma de Vries fan De Haule twadde en Corina Strikwerda fan It Hearenfean tredde. De trije froulju wienen ûnderdiel fan in kopgroep fan fiif.
By de manlju wie Crispijn Ariëns, dy't yn Wolvegea wennet, nei 80 kilometer de winner. Ariëns fersloech Gary Hekman yn de massasprint. Simon Schouten waard tredde.
Sneon en snein binne der ek noch wedstriiden yn it Sweedske Laplân dy't meitelle foar it klassemint fan de KPN Grand Prix.


title: Mislearre oerfal op Aldi yn Drachten, fertochte ferwûne

maintext:
In man mei in mes hat tongersdei om healwei fiven besocht de Aldi oan de Leidyk yn Drachten te oerfallen. Neffens omstanners besocht hy mei it mes de kassa te iepenjen. De plysje rukte mei seis ienheden út nei de winkel, mar koe de man dêr net mear fine. Nei in koarte sykaksje hold de plysje de fertochte oan yn De Bank, in strjitte tichteby de supermerk.
De man wie ferwûne rekke oan syn hân by de mislearre oerfal. Hy is foar kontrôle oerbrocht nei it sikehûs yn Drachten. De plysje en resjerzje ûndersykje it ynsidint. Mei in hûn is yn de omjouwing socht nei it mes, in griene sjaal en in tas of rêchsek fan de man. Oant no ta is der noch neat fûn. Minsken of bewenners yn de strjitten De Hage, de Petten en De Bank wurdt frege, om daliks de plysje te beljen as se de spullen fine. De minsken moatte der perfoarst net sels oankomme, sa seit in wurdfierder fan de plysje yn Drachten.


title: Noardwâldster (23) moat sel yn foar stellerij by buorlju

maintext:
In 23-jierrige man út Noardwâlde is woansdei feroardiele ta seis wiken selstraf, wêrfan fjouwer wiken ûnder betingst mei in proefperioade fan trije jier. De plysjerjochter achtet de man skuldich oan it stellen fan de houtkachel fan syn buorlju. Ek in lúkse túnset en twa fytsen soe de man ûnearlik yn syn besit krigen hawwe. De man moat ek noch in skeafergoeding fan 300 euro betelje oan ien fan de eigeners fan de fyts.
In twadde fertochte, in 22-jierrige ynwenner fan Skerpenseel, waard troch de rjochter frijsprutsen fan belutsenheid by de stellerij.